6)

VI lisa asendatakse järgmisega: „VI LISA ERINÕUDED AERONAVIGATSIOONITEABE TEENUSTE OSUTAJATELE (Osa „AIS“) A ALAJAGU – ORGANISATSIOONILISED LISANÕUDED AERONAVIGATSIOONITEABE TEENUSTE OSUTAJATELE (AIS.OR) 1. JAGU – ÜLDNÕUDED AIS.OR.100 Aeronavigatsiooniteabe haldamine Aeronavigatsiooniteabe teenuste (AIS) osutaja loob teabehalduse ressursid ja protsessid, mis on asjakohased kontrollitud kvaliteediga aeronavigatsiooniliste andmete ja aeronavigatsiooniteabe õigeaegseks kogumiseks, töötlemiseks, talletamiseks, lõimimiseks, vahetamiseks ja edastamiseks ATM-süsteemis. AIS.OR.105 Aeronavigatsiooniteabe teenuste (AIS) osutajate kohustused AIS-teenuste osutaja tagab aeronavigatsiooni ohutuseks, korrapärasuseks ja tõhususeks vajalike aeronavigatsiooniliste andmete ja aeronavigatsiooniteabe esitamise. AIS-teenuste osutaja hangib, sordib või kogub, redigeerib, vormindab, avaldab, talletab ja levitab aeronavigatsioonilisi andmeid ja aeronavigatsiooniteavet liikmesriigi kogu territooriumi kohta ning ka nende avamerealade kohta, mille puhul liikmesriik vastutab lennuliiklusteenuste osutamise eest. AIS-teenuste osutaja tagab, et aeronavigatsioonilised andmed ja aeronavigatsiooniteave on kättesaadav järgmistele isikutele: 1) lennutegevuses osalevad töötajad, sealhulgas lennumeeskonnad ning lennutegevuse planeerimise ja lennusimulaatoritega seotud töötajad; 2) lennuinfoteenuse eest vastutavad lennuliiklusteenuste osutajad ning 3) lennueelse teabeteenuse osutamise eest vastutavad teenistused. AIS-teenuste osutaja osutab oma vastutusalas 24 tunniseid NOTAM-teadete loomise ja edastamise ning lennueelse teabe teenuseid, mis on vajalikud seoses tema vastutusalas asuvalt lennuväljalt/kopteriväljakult algavate marsruudietappidega. AIS-teenuste osutaja teeb temalt taotletud aeronavigatsioonilised andmed ja aeronavigatsiooniteabe teistele AIS-teenuste osutajatele kättesaadavaks. AIS-teenuste osutaja tagab, et kehtestatud on protseduurid andmete ja teabe vigadest tulenevate lennunduse ohutusriskide hindamiseks ja leevendamiseks. AIS-teenuste osutaja märgib selgelt, et liikmesriigile ja liikmesriigi nimel esitatud aeronavigatsioonilised andmed ja aeronavigatsiooniteave esitatakse selle liikmesriigi volitusel, olenemata nende esitamisvormingust. 2. JAGU – ANDMETE KVALITEEDI HALDAMINE AIS.OR.200 Üldist AIS-teenuste osutaja tagab, et a) aeronavigatsioonilised andmed ja aeronavigatsiooniteave esitatakse vastavalt aeronavigatsiooniliste andmete kataloogis ettenähtud nõuetele, millele on osutatud III lisa 1. liites (osa ATM/ANS.OR); b) säilitatakse andmete kvaliteet ning c) digitaalsete aeronavigatsiooniliste andmete töötlemise ja vahetamise võimaldamiseks kasutatakse automatiseerimist. AIS.OR.205 Ametlikud kokkulepped AIS-teenuste osutaja tagab, et ametlikud kokkulepped sõlmitakse: a) kõigi neile andmeid edastavate pooltega, ning b) teiste AIS-teenuste osutajatega, kui nendega vahetatakse aeronavigatsioonilisi andmeid ja aeronavigatsiooniteavet. AIS.OR.210 Aeronavigatsiooniliste andmete ja aeronavigatsiooniteabe vahetamine AIS-teenuste osutaja tagab, et a) aeronavigatsiooniliste andmete vorming põhineb rahvusvaheliselt toimival aeronavigatsiooniteabe vahetuse mudelil, ning b) aeronavigatsioonilisi andmeid vahetatakse elektrooniliselt. AIS.OR.215 Tööriistad ja tarkvara AIS-teenuste osutaja tagab, et aeronavigatsiooniliste andmete ja aeronavigatsiooniteabe protsesside toetamiseks või automatiseerimiseks kasutatavad tööriistad ja tarkvara täidavad oma funktsioone nii, et see ei kahjusta aeronavigatsiooniliste andmete ja aeronavigatsiooniteabe kvaliteeti. AIS.OR.220 Valideerimine ja kontrollimine AIS-teenuste osutaja tagab, et kasutatakse kontrolli- ja valideerimistehnikaid, nii et aeronavigatsiooniandmed vastavad punktis AIS.TR.200 sätestatud andmekvaliteedi nõuetele. AIS.OR.225 Metaandmed AIS-teenuste osutaja kogub ja säilitab metaandmeid. AIS.OR.230 Andmevigade tuvastamine ja autentimine AIS-teenuste osutaja tagab, et a) aeronavigatsiooniandmete edastamisel ja/või talletamisel kasutatakse andmevigade avastamise digitaalseid tehnikaid, et toetada kohaldatavat andmete terviklikkuse taset, mis on sätestatud punkti AIS.TR.200 alapunktis c, ning b) aeronavigatsiooniandmete edastamisel kasutatakse sobivat autentimisprotsessi, nii et saajatel on võimalik kinnitada, et andmed või teabe on üle kandnud volitatud allikas. AIS.OR.235 Vigadest teatamine, vigade mõõtmine ja parandusmeetmed AIS-teenuste osutaja tagab, et kehtestatakse vigadest teatamise, vigade mõõtmise ja parandusmeetmete mehhanismid ning et neid säilitatakse. AIS.OR.240 Andmete puudused AIS-teenuste osutaja selgitab aeronavigatsiooniteabe toodetes, välja arvatud NOTAM-teadetes, välja aeronavigatsiooniandmed ja aeronavigatsiooniteabe, mis ei vasta andmekvaliteedi nõuetele. AIS.OR.250 Kooskõlanõuded Kui aeronavigatsioonilised andmed või aeronavigatsiooniteave esitatakse rohkem kui ühe liikmesriigi AIPs, kehtestavad nende AIPde eest vastutavad aeronavigatsiooniteabe teenuse osutajad süsteemid, mis tagavad mitmekordse teabe kooskõla. 3. JAGU – AERONAVIGATSIOONITEABE TOOTED AIS.OR.300 Üldist — aeronavigatsiooniteabe tooted Kui AIS-teenuste osutaja esitab aeronavigatsiooniandmete ja aeronavigatsiooniteabe mitmes vormingus, tagab ta, et nende andme- ja teabevormingute vahelise kooskõla kindlustamiseks rakendatakse teatud protsesse. 1. peatükk – Aeronavigatsiooniteave standarditud esitusvormis AIS.OR.305 Lennundusteabe kogumik (AIP) AIS-teenuste osutaja annab välja lennundusteabe kogumiku (AIP). AIS.OR.310 Lennundusteabe kogumiku muudatused AIS-teenuste osutaja: a) annab lennundusteabe kogumikus tehtavad alalised muudatused välja kui lennundusteabe kogumiku muudatused, ning b) tagab, et lennundusteabe kogumikku muudetakse või antakse uuesti välja korrapäraste ajavahemike järel, et tagada teabe täielikkus ja ajakohasus. AIS.OR.315 Lennundusteabe kogumiku lisad AIS-teenuste osutaja: a) annab lennundusteabe kogumiku lisadena välja pikaajalised – kolm kuud või kauem kestvad – ajutised muudatused ning lühiajalise teabe, mis sisaldab palju teksti ja/või graafikat; b) esitab korrapäraselt kehtivate lennundusteabe kogumiku lisade kontrollnimekirja, ning c) kui lennundusteabe kogumiku lisas esineb viga või kui lennundusteabe kogumiku lisa kehtivusaeg muutub, avaldab asendusena uue lennundusteabe kogumiku lisa. AIS.OR.320 Aeronavigatsiooniteabe ringkiri (AIC) AIS-teenuste osutaja annab aeronavigatsiooniteabe ringkirjana välja: a) õigusaktide, määruste, protseduuride või vahendite oluliste muudatuste pikaajalise prognoosi; b) üksnes selgitava või nõuandva iseloomuga teabe, mis mõjutab lennuohutust; c) selgitava või nõuandva iseloomuga teabe või teate, mis puudutab tehnilisi, seadusandlikke või üksnes haldusküsimusi. AIS-teenuste osutaja vaatab kehtiva aeronavigatsiooniteabe ringkirja paikapidavuse üle vähemalt kord aastas. AIS.OR.325 Lennukaardid AIS-teenuste osutaja tagab, et kui saadaval on järgmised lennukaardid, a) moodustavad need osa lennundusteabe kogumikust või antakse need lennundusteabe kogumiku saajatele eraldi: 1) lennuväljatakistuste kaart – tüüp A; 2) lennuvälja/kopteriväljaku kaart; 3) lennuvälja maapealse liikumise kaart; 4) õhusõidukite parkimise/dokkimise kaart; 5) täppislähenemise maastikukaart; 6) lennujuhtimise seire miinimumkõrguste kaart; 7) piirkonnakaart; 8) standardse saabumise kaart – instrumentaal- (STAR); 9) standardse väljumise kaart – instrumentaal- (SID); 10) instrumentaallähenemise protseduurid; 11) visuaallähenemise kaart, ning 12) marsruudikaart, ning b) esitatakse aeronavigatsiooniteabe toodete osana: 1) lennuväljatakistuste kaart – tüüp B; 2) maailma aeronavigatsiooniline kaart 1:1 000 000; 3) maailma aeronavigatsiooniline kaart 1:500 000; 4) õhunavigatsiooni kaart – väikesemastaabiline, ning 5) diagrammkaart. AIS.OR.330 NOTAM AIS-teenuste osutaja: a) annab viivitamata välja NOTAM-teate, kui levitatav teave on ajutist laadi ja lühiajaline või kui lühiajalise etteteatamisega tehakse käitamise seisukohast olulisi püsivaid muudatusi või pikaajalisi ajutisi muudatusi, välja arvatud juhul, kui teksti ja graafikat on palju, ning b) annab NOTAM-teatena välja teabe mis tahes aeronavigatsiooniseadme paigaldamise, teenuse või protseduuri sisseseadmise, ohu kindlakstegemise, nende olukorra või neis tehtud muudatuse kohta, millest õigel ajal teadasaamine on lennutegevusega seotud töötajate jaoks oluline. Punkti AIS.OR.200 täitmine ei takista lennuohutuse tagamiseks vajaliku aeronavigatsiooniteabe kohest levitamist. 2. peatükk – Digitaalsed andmekogumid AIS.OR.335 Üldist – Digitaalsed andmekogumid Kui kättesaadavad on digitaalsed andmekogumid, tagab AIS-teenuste osutaja, et need on ühes järgmistest vormidest: 1) AIP andmestik; 2) maapinna kõrgusmudeli andmestik; 3) takistuste andmekogumid; 4) lennuvälja kaardistamise andmekogumid ning 5) instrumentaallennu protseduuri andmekogumid. Kui kättesaadavad on maastikuandmed, esitatakse need maapinna kõrgusmudeli andmekogumite vormis. Korrapäraselt esitatakse kehtivate andmekogumite kontrollnimekiri. AIS.OR.340 Metaandmete nõuded Iga andmestik sisaldab vähemalt minimaalset metaandmestikku, mis antakse järgmisele kasutajale. AIS.OR.345 Lennundusteabe kogumiku andmestik AIS-teenuste osutaja tagab, et kui saadaval on lennundusteabe kogumiku andmestik, sisaldab see püsiva iseloomuga aeronavigatsiooniteabe, sealhulgas alalise teabe ja pikaajaliste ajutiste muudatuste digitaalset esitust. AIS.OR.350 Maapinna kõrgusmudeli ja takistuste andmed – Üldnõuded AIS-teenuste osutaja tagab, et kui maapinna kõrgusmudeli ja takistuste andmed on kättesaadavad, esitatakse need vastavalt punktile AIS.TR.350. AIS.OR.355 Maapinna kõrgusmudeli andmekogumid AIS-teenuste osutaja tagab, et kui saadaval on maapinna kõrgusmudeli andmed, esitatakse need: a) piirkonna 1 puhul vastavalt punktis AIS.TR.350 ettenähtule, ning b) lennuväljade puhul nii, et need hõlmaksid: 1) piirkonda 2a või selle osi vastavalt punkti AIS.TR.350 alapunkti b alapunktis 1 ettenähtule; 2) piirkondi 2b, 2c ja 2d või nende osi vastavalt punkti AIS.TR.350 alapunkti b alapunktides 2, 3 ja 4 ettenähtule, maapinna puhul: i) 10 km raadiuses alates lennuvälja viitepunktist (ARP), ning ii) kui maapind ulatub horisontaaltasandil 120 m üle lennuraja madalaima kõrgustasandi, siis üle 10 km alates lennuvälja viitepunktist; 3) starditrajektoori piirkonda või selle osi; 4) piirkonda, mida piirab lennuvälja takistuste piirangupindade horisontaalne ulatus, või selle osi; 5) piirkonda 3 või selle osi vastavalt punkti AIS.TR.350 alapunktis c ettenähtule, kui maapind ulatub 0,5 m üle horisontaaltasapinna, mis läbib lennuvälja liiklusala lähimat punkti, ning 6) piirkonda 4 või selle osi vastavalt punkti AIS.TR.350 alapunktis d ettenähtule kõigi lennuradade puhul, millel on kehtestatud II või III kategooria täppislähenemistoimingud ja kus käitajad nõuavad üksikasjalikku kõrgusalast teavet, mis võimaldab neil hinnata reljeefi mõju otsusekõrguse kindlaksmääramisel radar-kõrgusmõõturite abil. AIS.OR.360 Takistuste andmekogumid AIS-teenuste osutaja tagab, et kui takistuste andmed on kättesaadavad, esitatakse need: a) piirkonna 1 takistuste kohta, mille kõrgus maapinnast on 100 m või üle selle; b) lennuväljade puhul piirkonna 2 takistuste kohta, mida peetakse lennuliiklusele ohtlikuks, ning c) lennuväljade kohta, et need hõlmaksid: 1) piirkonda 2a või selle osi nende takistuste puhul, mis ulatuvad üle asjaomase takistusandmete kogumise pinna; 2) starditrajektoori piirkonnas või selle osades asuvaid takistusi, mis ulatuvad üle maapinnatasandi, millel on 1,2 % kalle ja starditrajektoori piirkonnaga ühine lähtekoht; 3) lennuvälja takistuste piirangupindade või nende osade läbistamist; 4) piirkondi 2b, 2c ja 2d nende takistuste puhul, mis läbistavad asjaomaste takistusandmete kogumise pindu; 5) piirkonda 3 või selle osi takistuste puhul, mis läbistavad asjaomaste takistusandmete kogumise pinda, ning 6) piirkonda 4 või selle osi kõigi lennuradade puhul, millele on kehtestatud II või III kategooria täppislähenemistoimingud. AIS.OR.365 Lennuvälja kaardistamise andmekogumid AIS-teenuste osutaja tagab, et kui lennuvälja kaardistamise andmekogumid on kättesaadavad, esitatakse need vastavalt punktile AIS.TR.365. AIS.OR.370 Instrumentaallennu protseduuride andmekogumid AIS-teenuste osutaja tagab, et kui instrumentaallennu protseduuride andmekogumid on kättesaadavad, esitatakse need vastavalt punktile AIS.TR.370. 4. JAGU – LEVITAMISTEENUSED JA LENNUEELSE TEABE TEENUSED AIS.OR.400 Levitamisteenused AIS-teenuste osutaja: a) levitab kättesaadavaid aeronavigatsiooniteabe tooteid kasutajatele, kes neid soovivad; b) teeb kõige kiiremal viisil kättesaadavaks lennundusteabe kogumiku, lennundusteabe kogumiku muudatused, lennundusteabe kogumiku lisad, NOTAM-teated ja aeronavigatsiooniteabe ringkirja; c) tagab, et võimaluse korral levitatakse NOTAM-teateid aeronavigatsioonilise fikseeritud teeninduse kaudu; d) tagab, et NOTAM-teadete vahetus toimub üksnes asjaomaste rahvusvaheliste NOTAM-büroode ja hargmaiste NOTAM-teadete töötlemise üksuste vahel kokku lepitud viisil, ning e) käitusnõuete täitmiseks korraldab vajaduse korral telekommunikatsiooniseadmete kaudu levitatud NOTAM-teadete väljaandmise ja vastuvõtmise. AIS.OR.405 Lennueelse teabe teenused AIS-teenuste osutaja tagab, et a) mis tahes lennuvälja/kopteriväljaku puhul tehakse lennuväljalt/kopteriväljakult algavate marsruudietappidega seotud aeronavigatsiooniteave kättesaadavaks lennutegevuses osalevatele töötajatele, sealhulgas lennumeeskondadele ning lennueelse teabe eest vastutavatele töötajatele, ning b) lennueelseks planeerimiseks antud aeronavigatsiooniteave sisaldab aeronavigatsiooniteabe toodete elementidest pärinevat käitamise seisukohast olulist teavet. 5. JAGU – AERONAVIGATSIOONITEABE TOODETE AJAKOHASTUSED AIS.OR.500 Üldist – Aeronavigatsiooniteabe toodete ajakohastused AIS-teenuste osutaja tagab, et aeronavigatsiooniandmete ja aeronavigatsiooniteabe ajakohasena hoidmiseks muudetakse neid või antakse need uuesti välja. AIS.OR.505 Aeronavigatsiooniteabe reguleerimise ja kontrolli süsteem (AIRAC) AIS-teenuste osutaja tagab, et punkti AIS.TR.505 alapunktis a loetletud asjaolusid puudutavat teavet levitatakse AIRAC-süsteemis. AIS-teenuste osutaja tagab, et 1) AIRAC-süsteemis esitatud teavet ei muudeta enam vähemalt 28 päeva pärast AIRACi jõustumiskuupäeva, välja arvatud juhul, kui teatatud asjaolu on ajutise iseloomuga ega püsiks kogu ajavahemiku jooksul; 2) AIRAC-süsteemis esitatud teavet levitatakse/teave tehakse kättesaadavaks nii, et see jõuaks saajateni vähemalt 28 päeva enne AIRACi jõustumiskuupäeva, ning 3) käitamise seisukohast oluliste eelplaneeritud muudatuste puhul, mis nõuavad kartograafilisi töid ja/või navigatsiooniandmebaaside ajakohastamist, ei kasutata muid rakenduskuupäevi kui AIRACi jõustumiskuupäev. AIS.OR.510 NOTAM AIS-teenuste osutaja: a) tagab, et NOTAM-teated esitatakse vastavalt punktile AIS.TR.510; ning b) kui AIRAC-protseduuride kohaselt avaldatakse lennundusteabe kogumiku muudatus või lennundusteabe kogumiku lisa, „käivitatakse“ NOTAM-teade vastavalt punkti AIS.TR.510 alapunktile f. AIS.OR.515 Andmestiku ajakohastused AIS-teenuste osutaja: a) muudab või annab andmekogumeid korrapäraste ajavahemike järel uuesti välja, nagu on nende ajakohasena hoidmiseks vajalik, ning b) annab välja alalised muudatused ja ajutised pikaajalised – kolm kuud või kauem kestvad – muudatused, mis tehakse kättesaadavaks digitaalsete andmetena andmestiku ja/või andmete alamkogumi vormis, mis sisaldab üksnes erinevusi eelmisest väljaantud täielikust andmekogumist. 6. JAGU – NÕUDED TÖÖTAJATELE AIS.OR.600 Üldnõuded Lisaks III lisa punkti ATM/ANS.OR.B.005 alapunkti a alapunktile 6 tagab AIS-teenuste osutaja, et aeronavigatsiooniandmete ja aeronavigatsiooniteabe esitamise eest vastutavad töötajad: a) on teadlikud järgmisest ja kohaldavad seda: 1) aeronavigatsiooniteabe toodete ja teenuste kohta kehtivad nõuded, nagu on sätestatud 2.–5. jaos; 2) ajakohastamistsüklid, mis kehtivad lennundusteabe kogumiku muudatuste ja lennundusteabe kogumiku lisade väljaandmise kohta valdkondades, mille jaoks nad esitavad aeronavigatsiooniandmeid ja aeronavigatsiooniteavet; b) on asjakohaselt koolitatud, pädevad ja volitatud tegema tööd, mida neilt nõutakse. B ALAJAGU – TEHNILISED LISANÕUDED AERONAVIGATSIOONITEABE TEENUSTE OSUTAJATELE (AIS.TR) 2. JAGU – ANDMETE KVALITEEDI JUHTIMINE AIS.TR.200 Üldist a) Aeronavigatsiooniandmete täpsus vastab aeronavigatsiooniandmete kataloogis („andmekataloog“) määratud täpsusele, mis on esitatud III lisa 1. liites (osa ATM/ANS.OR). b) Aeronavigatsiooniliste andmete resolutsioon vastab andmete tegelikule täpsusele. c) Säilitatakse aeronavigatsiooniliste andmete terviklikkus. Aeronavigatsiooniliste andmete kataloogis määratud terviklikkuse liigituse alusel kehtestatakse protseduurid järgmistel eesmärkidel: 1) tavapäraste andmete puhul välditakse nende rikkumist kogu andmetöötluse jooksul; 2) oluliste andmete puhul ei esine rikkumist kogu protsessi üheski etapis ja vajaduse korral lisatakse täiendavaid protsesse, et maandada võimalikke riske süsteemi üldises ülesehituses ja veelgi enam tagada sellel tasandil andmete terviklikkus; 3) kriitiliste andmete puhul ei esine rikkumist kogu protsessi üheski etapis ja lisatakse täiendavad terviklikkuse tagamise protsessid, et täielikult maandada süsteemi üldise ülesehituse põhjaliku analüüsiga tuvastatud vigade kui andmete terviklikkuse võimalike riskide mõju. d) Tagatud on aeronavigatsiooniliste andmete jälgitavus. e) Tagatud on aeronavigatsiooniliste andmete õigeaegsus, sealhulgas vastavus andmete mis tahes kehtivusaja piirangutele. f) Tagatud on aeronavigatsiooniliste andmete täielikkus. g) Edastatavate andmete vorming on asjakohane, et tagada andmete tõlgendamine nende kasutuseesmärgiga kooskõlas oleval viisil. AIS.TR.210 Aeronavigatsiooniliste andmete ja aeronavigatsiooniteabe vahetamine Kui arvata välja maastikuandmed, on aeronavigatsiooniandmete vahetusvorming selline, mis a) võimaldab andmevahetust nii üksikobjektide kui ka objektikogumite puhul; b) võimaldab alaliste muutuste tulemusena vahetada alusteavet; c) on struktureeritud kooskõlas aeronavigatsiooniandmete kataloogi objektide ja atribuutidega ning dokumenteeritud vahetusvormingu ja aeronavigatsiooniandmete kataloogi vahelise kaardistamise abil. AIS.TR.220 Kontrollimine a) Kontrollimisega tagatakse, et: 1) aeronavigatsiooniandmed võetakse vastu rikkumatuna; 2) aeronavigatsiooniandmete töötlemisel ei rikuta andmeid. b) Käsitsi sisestatud aeronavigatsioonilisi andmeid ja aeronavigatsiooniteavet tuleb võimalike vigade tuvastamiseks sõltumatult kontrollida; AIS.TR.225 Metaandmed Kogutavad metaandmed hõlmavad vähemalt järgmist: a) aeronavigatsiooniliste andmete loomisel, edastamisel või käsitsemisel mis tahes toiminguid teostavate organisatsioonide või üksuste andmed; b) teostatud toiming; c) toimingu teostamise kuupäev ja kellaaeg. AIS.TR.235 Vigadest teatamine, vigade mõõtmine ja parandusmeetmed Vigadest teatamise, vigade mõõtmise ja parandusmeetmete süsteemidega tagatakse, et a) andmete loomisel, koostamisel, säilitamisel, käitlemisel ja töötlemisel tuvastatud või kasutajate pärast avaldamist teatatud probleemid registreeritakse; b) AIS-teenuste osutaja analüüsib kõiki aeronavigatsiooniandmete ja aeronavigatsiooniteabega seoses teatatud probleeme ning võtab vajalikke parandusmeetmeid; c) esmajärjekorras parandatakse kõik kriitilistes ja olulistes aeronavigatsiooniandmetes tuvastatud vead, ebakõlad ja kõrvalekalded; d) mõjutatud kasutajaid hoiatatakse vigade eest tõhusaimal viisil, võttes arvesse aeronavigatsiooniandmete ja aeronavigatsiooniteabe terviklikkuse taset; e) võimaldatakse anda tagasisidet vigade kohta ja innustatakse seda. AIS.TR.240 Andmete puudused Andmetele, mis ei vasta andmekvaliteedi nõuetele, lisatakse kommentaar või osutatakse sõnaselgelt nende kvaliteediväärtusele. 3. JAGU – AERONAVIGATSIOONITEABE TOOTED AIS.TR.300 Üldist – Aeronavigatsiooniteabe tooted a) Levitamiseks mõeldud aeronavigatsiooniteabe toodete tavakeeles väljendatud osad sisaldavad ingliskeelset teksti, välja arvatud nendes toodetes, mis on ette nähtud levitamiseks üksnes liikmesriigis. b) Kohanimed kirjutatakse vastavalt kohalikule kasutusele ning vajaduse korral translitereeritakse Rahvusvahelise Standardiorganisatsiooni (ISO) ladina põhitähestikku. c) Kui asjakohased on Rahvusvahelise Tsiviillennunduse Organisatsiooni (ICAO) lühendid, kasutatakse aeronavigatsiooniteabe toodetes neid. 1. peatükk – Aeronavigatsiooniteave standarditud esitusvormis AIS.TR.305 Lennundusteabe kogumik (AIP) a) Lennundusteabe kogumik, lennundusteabe kogumiku muudatused või lennundusteabe kogumiku lisad esitatakse elektroonilise lennundusteabe kogumikuna (eAIP). Elektroonilist lennundusteabe kogumikku saab kuvada arvutiekraanil ja printida paberile. Lisaks saab lennundusteabe kogumikku, lennundusteabe kogumiku muudatusi või lennundusteabe kogumiku lisasid esitada ka paberil. b) Lennundusteabe kogumik sisaldab järgmist: 1) lennundusteabe kogumikuga hõlmatud aeronavigatsiooniseadmete, teenuste või protseduuride eest vastutava pädeva asutuse deklaratsioon; 2) üldtingimused, mille puhul on teenused või vahendid kasutamiseks saadaval; 3) liikmesriikide eeskirjade ja tavade ning seonduvate ICAO standardite ja soovituslike tavade (SARP) ning protseduuride vaheliste oluliste erinevuste nimekiri; 4) valik, mille liikmesriik on igal olulisel juhul teinud, kui ICAO standardites ja soovituslikes tavades (SARP) ning protseduurides on ette nähtud alternatiivne tegutsemisvõimalus. c) Lennundusteabe kogumik sisaldab 1. liites loetletud rubriikidega seotud ja nende rubriikide kaupa korraldatud teavet. d) Selgelt osutatakse väljaandev liikmesriik ja AIS-teenuste osutaja. e) Kui lennundusteabe kogumiku annab ühiselt välja kaks liikmesriiki, märgitakse need selgelt ära. f) Iga lennundusteabe kogumik on eraldiseisev ning sellel on sisukord. g) Lennundusteabe kogumik koosneb kolmest osast (GEN, ENR ja AD), jaotistest ja alajaotistest, välja arvatud juhul, kui lennundusteabe kogumik või lennundusteabe kogumiku köide on mõeldud hõlbustama lennuaegset kasutamist, millisel juhul võib täpse vormingu ja korra jätta liikmesriigi otsustada, tingimusel et sellel on asjakohane sisukord. h) Igale lennundusteabe kogumikule märgitakse kuupäev. i) Kuupäev, mis sisaldab päeva, kuud (nime järgi) ja aastat, on teabe avaldamise kuupäev ja/või jõustumiskuupäev (AIRAC). j) Tegevusperioodide, kättesaadavuse või toimingu kirjeldamisel täpsustatakse vastavad päevad ja kellaajad. k) Iga lennundusteabe kogumik antakse välja prinditud köitena ning lennundusteabe kogumiku iga eraldi lehena välja antud vorm tähistatakse nii, et selgelt oleks näidatud: 1) lennundusteabe kogumiku tunnus; 2) hõlmatud territoorium ja vajaduse korral selle alajaotused; 3) väljaandva liikmesriigi tunnus ja koostav organisatsioon (ametiasutus), ning 4) leheküljenumbrid/kaartide pealkirjad. l) Lennundusteabe kogumiku trükitud väljaande mis tahes muudatused tehakse asenduslehtede abil. AIS.TR.310 Lennundusteabe kogumiku muudatused a) Käitamise seisukohast olulised punkti AIS.OR.505 kohased lennundusteabe kogumiku muudatused antakse välja AIRAC-süsteemis ning need peavad olema sellistena selgesti eristatavad. b) Igale lennundusteabe kogumiku muudatusele antakse seerianumber ning seerianumbrid on järjestikused. c) Kui lennundusteabe kogumiku muudatus antakse välja, hõlmab see viiteid muudatuses sisalduvate NOTAM-teadete seerianumbritele. d) Lennundusteabe kogumiku muudatuste suhtes kohaldatavad kõige äsjasemad ajakohastustsüklid tehakse üldsusele kättesaadavaks. e) Vahepealseid muudatusi/kommentaare tehakse minimaalselt; muudatuste tegemise tavameetod on uuesti väljaandmine või asenduslehtede kasutamine. f) Lennundusteabe kogumiku iga muudatus: 1) sisaldab kontrollnimekirja lennundusteabe kogumiku iga vahelehe kehtivuskuupäevade ja numbritega, ning 2) hõlmab mis tahes käsilolevate vahepealsete muudatuste lühikokkuvõtet. g) Uus või läbivaadatud teave eristatakse veerisele lisatava sellekohase kommentaari abil. h) Lennundusteabe kogumiku muudatuse iga leht, ka esileht, sisaldab avaldamiskuupäeva ja asjakohasel juhul jõustumiskuupäeva. i) Lennundusteabe kogumiku muudatuste vahelised korrapärased ajavahemikud osutatakse lennundusteabe kogumiku 1. osas – Üldist (GEN). AIS.TR.315 Lennundusteabe kogumiku lisad a) Trükitud kujul väljaantud lennundusteabe kogumiku lisa esitatakse eristatavate lehtedena. b) Lennundusteabe kogumiku lisade suhtes kohaldatavad kõige äsjasemad ajakohastustsüklid tehakse üldsusele kättesaadavaks. c) Igale lennundusteabe kogumiku lisale antakse seerianumber; seerianumbrid on järjestikused ning põhinevad kalendriaastal. d) Kui lennundusteabe kogumiku lisa antakse välja NOTAM-teate asendusena, hõlmab see viidet NOTAM-teate seeriale ja numbrile. e) Kehtivate lennundusteabe kogumiku lisade kontrollnimekiri antakse välja vähemalt ühekuiste vahedega, NOTAM-teadete kontrollnimekirja osana, ja ka sellise jaotusega nagu lennundusteabe kogumiku lisadel. f) Igal lennundusteabe kogumiku lisalehel on avaldamiskuupäev. Igal AIRAC-süsteemi lennundusteabe kogumiku lisalehel on nii avaldamis- kui ka jõustumiskuupäev. AIS.TR.320 Aeronavigatsiooniteabe ringkiri (AIC) a) Aeronavigatsiooniteabe ringkiri esitatakse elektroonilise dokumendina. b) Aeronavigatsiooniteabe ringkiri esitatakse siis, kui on soovitatav avaldada: 1) prognoose aeronavigatsiooniprotseduuride, -teenuste ja -vahendite oluliste muudatuste kohta; 2) prognoose uute navigatsioonisüsteemide rakendamise kohta; 3) õhusõiduki õnnetuse/intsidendi uurimisest tuletatud märkimisväärset teavet, mis mõjutab lennuohutust; 4) teavet eeskirjade kohta, mis seonduvad tsiviillennunduse kaitsmisega tsiviillennundusjulgestust ohustava ebaseadusliku sekkumise eest; 5) nõuandeid spetsiaalselt pilootidele huvi pakkuvatel terviseteemadel; 6) hoiatusi pilootidele füüsiliste ohtude vältimise kohta; 7) teavet teatavate ilmastikunähtuste mõju kohta õhusõiduki käitamisele; 8) teavet õhusõiduki käsitsemist mõjutavate uute ohtude kohta; 9) teavet eeskirjade kohta, mis seonduvad piiratud kasutusega kauba õhuveoga; 10) viiteid riiklike ja ELi õigusaktide nõuetele ja nendes tehtud muudatustele; 11) teavet õhusõiduki meeskonna lubade saamise korra kohta; 12) teavet lennujuhtimisteenust osutavate töötajate koolituste kohta; 13) teavet riiklike ja ELi õigusaktide nõuete rakendamise või sellest vabastamise kohta; 14) nõuandeid teatavat liiki seadmete kasutamise ja hoolduse kohta; 15) aeronavigatsiooniliste kaartide uute või läbivaadatud versioonide tegelikku või kavandatavat saadavust; 16) teavet sideseadmete veo kohta; 17) müra vähendamisega seotud selgitavat teavet; 18) valitud lennukõlblikkusdirektiive; 19) teavet NOTAM-teadete seeriate või levitamise muudatuste kohta, lennundusteabe kogumiku uute versioonide kohta või selle sisu, kohaldamisala või vormingu oluliste muudatuste kohta; 20) eelteavet lumeplaani kohta, ning 21) muud samalaadset teavet. c) Aeronavigatsiooniteabe ringkirjas ei esitata teavet, mis on ette nähtud avaldamiseks lennundusteabe kogumikus või NOTAM-teadetes. d) Lennundusteabe kogumiku punkti AD 1.2.2 kohaselt välja antud lumeplaani täiendatakse hooajalise teabega, mis antakse aeronavigatsiooniteabe ringkirjana välja aegsasti enne talve algust – vähemalt kuu aega enne talvetingimuste tavapärast saabumist. e) Kui aeronavigatsiooniteabe ringkirja koostanud liikmesriik otsustab seda levitada väljaspool enda territooriumi, levitatakse seda samamoodi kui lennundusteabe kogumikku. f) Igale aeronavigatsiooniteabe ringkirjale antakse seerianumber; seerianumbrid on järjestikused ning põhinevad kalendriaastal. g) Kui aeronavigatsiooniteabe ringkiri antakse välja enam kui ühe seeriana, märgistatakse iga seeria eraldi tähega. h) Vähemalt kord aastas antakse välja kehtivate aeronavigatsiooniteabe ringkirjade kontrollnimekiri, millel on sama jaotus nagu aeronavigatsiooniteabe ringkirjal. i) Väljaspool liikmesriiki levitatav aeronavigatsiooniteabe ringkirjade kontrollnimekiri lisatakse NOTAM-teadete kontrollnimekirja. AIS.TR.330 NOTAM a) NOTAM-teade antakse välja juhul, kui on vaja edastada järgmist teavet: 1) lennuväljade või kopteriväljakute või lennuradade rajamine, sulgemine või nende käitamise märkimisväärne muutmine; 2) aeronavigatsiooniteenuste loomine, lõpetamine või nende toimimise märkimisväärne muutmine; 3) raadionavigatsiooni ja õhk-maa-õhk-side teenuste loomine, lõpetamine või nende toimimissuutlikkuse märkimisväärne muutmine; 4) kui saadaval ei ole varu- ja teiseseid süsteeme, millel on otsene mõju käitamisele; 5) visuaalsete vahendite loomine või neist loobumine või nende toimimise märkimisväärne muutmine; 6) lennuvälja valgustussüsteemide oluliste komponentide katkestused või nende töö taastamine; 7) aeronavigatsiooniteenuste protseduuride loomine, lõpetamine või nende märkimisväärne muutmine; 8) manööverdusalal suurte defektide või takistuste esinemine või parandamine; 9) muudatused ja piirangud kütuse, õli ja hapniku kättesaadavuses; 10) olulised muudatused kättesaadavates otsingu- ja päästevahendites (SAR) ja teenustes; 11) aeronavigatsiooni takistusi tähistavate ohu-valgusmajakate kasutuselevõtmine, nendest loobumine või nende töö taastamine; 12) asjaomas(t)es liikmesriigis/liikmesriikides kehtivate eeskirjade muudatused, mis nõuavad käitamise seisukohast viivitamatuid meetmeid; 13) käitamist käsitlevad direktiivid, mis vajavad viivitamatuid meetmeid või nende muutmist; 14) aeronavigatsiooni mõjutavate ohtude olemasolu; 15) kavandatavad laserkiirgused, laserekraanid ja prožektorid, kui need tõenäoliselt häirivad pilootide öist nägemist; 16) stardi-/tõusupinnal, katkestatud lähenemise aladel või lähenemisaladel või lennuraja ohutusribal olevate aeronavigatsiooni takistuste püstitamine või eemaldamine või muutmine; 17) keelu-, piirangu- või ohualade oleku kehtestamine või lõpetamine, seejuures vastavalt ka aktiveerimine või deaktiveerimine, või selle muutmine; 18) selliste marsruutide või marsruudiosade kehtestamine või lõpetamine, kus esineb tunnistamise võimalus ja kus on nõutav säilitada pidev kuulamisvalve ülikõrgsageduslikul (VHF) avariisagedusel 121,500 MHz; 19) asukohatähiste määramine, tühistamine või muutmine; 20) lennuvälja/kopteriväljaku pääste- ja tuletõrjekategooria muudatused; 21) liiklusalal olevast lumest, lobjakast, jääst, radioaktiivsest materjalist, mürkkemikaalidest, vulkaanituha sadestumisest või veest põhjustatud ohutingimuste esinemine, eemaldamine või märkimisväärne muutumine; 22) epideemiate puhkemine, mille tõttu on vaja muuta kaitsepookimisi ja karantiinimeetmeid puudutavaid teatavaks tehtud nõudeid; 23) kosmilise päikesekiirguse prognoosid, kui need on olemas; 24) käitamise seisukohast olulised muutused vulkaanilises tegevuses, vulkaanipursete asukoht, kuupäev ja kellaaeg ja/või vulkaanituhapilve horisontaalne ja vertikaalne ulatus, sealhulgas liikumissuund ning lennutasandid ja marsruudid või marsruudiosad, mis võivad olla mõjutatud; 25) radioaktiivsete materjalide või mürkkemikaalide sattumine atmosfääri pärast tuuma- või keemiaõnnetust, intsidendi kuupäev ja kellaaeg, lennutasandid ja marsruudid või marsruudiosad, mis võivad olla mõjutatud, ning liikumissuund; 26) humanitaarabimissioonide tegevuse korraldamine koos aeronavigatsiooni mõjutavate protseduuridega ja/või piirangutega; 27) lühiajaliste hädaolukorra lahendamise meetmete rakendamine lennuliiklusteenuste ja seonduvate tugiteenuste katkemisel või osalisel katkemisel; 28) konkreetselt satelliidipõhiste navigatsioonisüsteemide terviklikkuse kadu; 29) lennurada ei ole võimalik kasutada märgistustööde tõttu või kui nendeks töödeks kasutatavaid seadmeid on võimalik eemaldada, lennuraja kasutatavaks tegemiseks vajalik ajaline viivitus.“ b) NOTAM-teadet ei anta välja mis tahes järgmise teabe edastamiseks: 1) perroonide ja ruleerimisteede korralised hooldustööd, mis ei mõjuta õhusõidukite ohutut liikumist; 2) sellised ajutised takistused lennuväljade/kopteriväljakute lähedal, mis ei mõjuta õhusõidukite ohutut käitamist; 3) lennuvälja/kopteriväljaku valgustusseadmete osaline rike, kui selline rike ei mõjuta otseselt õhusõidukite käitamist; 4) õhk-maa-õhk-side osaline ajutine häire, kui sobivad alternatiivsed sagedused on olemas ja toimivad; 5) perrooni märguandeteenuste puudumine, liikluse sulgemised, piirangud ja kontrollimine; 6) asukoha, sihtkoha või muude juhendmärkide kasutuskõlbmatus lennuvälja liiklusalal; 7) langevarjuhüpped mittekontrollitavas õhuruumis, kus kehtivad visuaallennureeglid (VFR), mitte aga kontrollitavas õhuruumis määratud kohtades või ohu- või piirangualadel; 8) maapealsete üksuste teostatav koolitustegevus; 9) kui saadaval ei ole varu- ja teiseseid süsteeme, kui need ei mõjuta käitamist; 10) lennuväljaseadmete või üldteenuste piirangud, mis ei mõjuta käitamist; 11) riiklikud eeskirjad, mis ei mõjuta üldlennundust; 12) teadaanded või hoiatused võimalike/tõenäoliste piirangute kohta, mis ei mõjuta käitamist; 13) üldised meeldetuletused juba avaldatud teabe kohta; 14) vahendite kättesaadavus maapealsetele üksustele ilma teabeta käitamismõju kohta õhuruumile ja vahendite kasutajatele; 15) teave laserkiirguse kohta, mis ei mõjuta käitamist, ja ilutulestike kohta allpool minimaalseid lennukõrgusi; 16) liiklusala osade sulgemine kohalikul tasandil kokkulepitud plaanitud töö tõttu, mis kestab alla ühe tunni; 17) lennuvälja(de)/kopteriväljaku(te) käitamise sulgemine, muudatused või kättesaamatus lennuvälja(de)/kopteriväljaku(te) töötundide välisel ajal, ning 18) muu sarnane käitamisega mitteseotud ajutist laadi teave. c) NOTAM-teade sisaldab teavet 2. liite NOTAM-teate vormil osutatud korra kohaselt, välja arvatud punkti AIS.TR.330 alapunktis f ja punkti AIS.TR.330 alapunktis g ettenähtud juhtudel. d) NOTAM-teate tekst koosneb ICAO NOTAM-teadete koodideks määratud tähistajatest/ühtsetest lühendväljenditest, mida täiendatakse ICAO lühendite, näitajate, tunnuste, tähiste, kutsungite, sageduste, arvude ja tavakeelega. e) Kõik NOTAM-teated esitatakse inglise keeles. Kui see on omamaistele kasutajatele vajalik, võidakse NOTAM-teade esitada lisaks ka riigikeeles. f) Lund, lobjakat, jääd, härmatist, seisvat vett või lume, lobjaka, jää või härmatisega seotud vett puudutavat teavet levitatakse SNOWTAM-teadetena ning need sisaldavad teavet 3a liite SNOWTAM-teate vormil osutatud korras. g) Kui käitamise seisukohast olulisi muutusi vulkaanilises tegevuses, vulkaanipurskeid ja/või vulkaanituhapilve puudutavat teavet edastatakse ASHTAM-teate kujul, sisaldab see teavet 4. liite ASHTAM-teate vormil osutatud korras. h) Kui NOTAM-teates esineb vigu, antakse vigu sisaldava NOTAM-teate asemel välja uue numbriga NOTAM-teade või tühistatakse vigu sisaldav NOTAM-teade ning väljastatakse uus NOTAM-teade. i) Kui välja antakse eelmist NOTAM-teadet tühistav või asendav NOTAM-teade: 1) märgitakse ära eelmise NOTAM-teate seeria ja number/aasta; 2) mõlema NOTAM-teate seeria, asukohatähis ja teema on üks ja sama. j) NOTAM-teatega tühistatakse või asendatakse ainult üks NOTAM-teade. k) Igas NOTAM-teates käsitletakse vaid üht teemat ja üht teema tingimust. l) Iga NOTAM-teade on võimalikult lühike ja see koostatakse nii, et selle tähendus oleks arusaadav vajaduseta viidata muule dokumendile. m) NOTAM-teates, mis sisaldab alalist või ajutist pikaajalist teavet, esitatakse ka asjakohased viited lennundusteabe kogumikule või lennundusteabe kogumiku lisale. n) NOTAM-teate tekstis olevad asukohatähised on samad kui ICAO dokumendis 7910 „Location Indicators“ sisalduvad tähised. Nende tähiste lühivormi ei kasutata. Kui asukohale ei ole määratud ICAO asukohatähist, sisestatakse selle kohanimi tavakeeles. o) Igale NOTAM-teatele määratakse seeria, mida tähistatakse tähe ja neljakohalise numbriga, millele järgneb kaldkriips ja kahekohaline number, mis tähistab aastat. Neljakohaline number on järjestikune ja põhineb kalendriaastal. p) Kõik NOTAM-teated jaotatakse seeriatesse teema, liikluse või asukoha või nende kombinatsiooni alusel, vastavalt lõppkasutaja vajadustele. Rahvusvahelist lennuliiklust võimaldavad lennuväljade NOTAM-teated antakse välja rahvusvahelises NOTAM-teadete seerias. q) Kui NOTAM-teade antakse välja nii inglise kui ka riigikeeles, korraldatakse NOTAM-teadete seeriad nii, et riigikeelne seeria on sisu ja numeratsiooni poolest ingliskeelse seeriaga samaväärne. r) Iga NOTAM-teadete seeria sisu ja geograafiline katvus osutatakse üksikasjalikult lennundusteabe kogumiku punktis GEN 3. s) Korrapäraselt esitatakse kehtivate NOTAM-teadete kontrollnimekiri. t) Iga seeria kohta antakse välja üks NOTAM-teadete kontrollnimekiri. u) Samuti viidatakse NOTAM-kontrollnimekirjas uusimatele lennundusteabe kogumiku muudatustele, andmekogumitele ja vähemalt levitatud aeronavigatsiooniteabe ringkirjale. v) NOTAM-kontrollnimekirjal on sama jaotus kui tegelikul sõnumiseerial, millele see viitab, ja see eristatakse selgelt kontrollnimekirjana. w) Seeriate määramist seiratakse ja vajaduse korral võetakse asjakohaseid meetmeid, tagamaks et ükski seeria ei jõuaks enne kalendriaasta lõppu NOTAM-teadete suurima võimaliku numbrini. 2. peatükk – Digitaalsed andmekogumid AIS.TR.335 Üldist – Digitaalsed andmekogumid a) Viiteraamistikuna kasutatakse geograafilise teabe standardit. b) Iga kättesaadava andmestiku kirjeldus esitatakse andmenõuete vormis. c) Kasutajatele tehakse kättesaadavaks olemasolevate andmekogumite kontrollnimekiri, sealhulgas nende kehtivus- ja avaldamiskuupäevad, et tagada ajakohaste andmete kasutamine. d) Andmekogumite kontrollnimekiri tehakse kättesaadavaks sama levitamismehhanismi kaudu kui andmekogumid. AIS.TR.340 Metaandmete nõuded Iga andmestiku minimaalsed metaandmed hõlmavad järgmist: a) andmestiku esitanud organisatsioonide või üksuste nimi; b) kuupäev ja kellaaeg, mil andmestik esitatakse; c) andmestiku kehtivus; ning d) mis tahes piirangud andmestiku kasutamisel. AIS.TR.345 AIP andmestik a) Lennundusteabe kogumiku andmestik sisaldab teavet järgmiste teemade kohta, sealhulgas vajaduse korral ka osutatud omaduste kohta. Andmesubjektid Vähemalt seotud omadused Lennuliiklusteeninduse õhuruum Liik, nimi, horisontaalsed piirid, vertikaalsed piirid, õhuruumi klass Eritegevuseks ette nähtud õhuruum Liik, nimi, horisontaalsed piirid, vertikaalsed piirid, piirang, aktiveerimine Marsruut Tunnuse liide, lennureeglid, tähis Marsruudisegment Navigatsiooninõuded, alguspunkt, lõpp-punkt, trajektoor, kaugus, ülemine piir, alumine piir, minimaalne marsruudikõrgus (MEA), minimaalne lubatud kõrgus takistuste kohal (MOCA), reisilennutasandi suund, reisilennutasandi vastassuund, nõutav navigatsioonitäpsus Teekonnapunkt – marsruudil Aruandluse nõue, tunnus, asukoht, lennugrupp Lennuväli/kopteriväljak Asukohatähis, nimi, Rahvusvahelise Lennutranspordi Assotsiatsiooni (IATA) tunnus, teenindatav linn, sertifitseerimise kuupäev, vajaduse korral sertifikaadi kehtivusaja lõppkuupäev, kontrolli liik, lennuvälja kõrgustasand, viitetemperatuur, magnetdeklinatsioon, lennuvälja viitepunkt Lennurada Tähistus, nimipikkus, nimilaius, pinnatüüp, tugevus Lennuraja suund Tähistus, tegelik peiling, lävi, olemasolev hoovõtuvahemaa (TORA), olemasolev stardivahemaa (TODA), olemasolev kiirendus-pidurdusvahemaa (ASDA), olemasolev maandumisvahemaa (LDA), kasutatav katkestatud stardi ala (kopterite puhul) Lõpplähenemis- ja stardiala (FATO) Tähistus, pikkus, laius, lävepunkt Kopterite maandumis- ja tõusuala (TLOF) Tähistus, keskpunkt, pikkus, laius, pinnatüüp Raadionavigatsioonivahend Tüübitunnus, nimi, teenindatav lennuväli, töötunnid, magnetdeklinatsioon, sagedus/kanal, asukoht, kõrgustasand, magnetpeiling, tegelik peiling, nullpeilingu suund b) Kui punktis a loetletud teemade konkreetse esinemise puhul ei ole omadust määratletud, lisatakse lennundusteabe kogumiku andmete alamkogumile sõnaselge viide: „ei kohaldata“. AIS.TR.350 Maastiku- ja takistuste andmed – Üldnõuded Maastiku- ja takistuste andmetega hõlmatavad alad täpsustatakse järgmiselt: a) ala 1: kogu liikmesriigi territoorium; b) ala 2: lennuvälja läheduses, järgmiste alajaotustega: 1) ala 2a: lennurada ümbritsev ristkülikukujuline ala, mis koosneb lennuraja ohutusribast ja takistustevabast ribast, kui see on olemas; 2) ala 2b: ala, mis ulatub välja ala 2a lõpuosa väljumise suunas, pikkusega 10 km ja laienemisega mõlemale poole 15 %; 3) ala 2c: ala, mis ulatub väljapoole ala 2a ja 2b, kusjuures vahemaa ala 2a piirist ei ületa 10 km; ning 4) ala 2d: ala väljaspool alasid 2a, 2b ja 2c, kusjuures vahemaa lennuvälja viitepunktist või olemasoleva lähenemisala (TMA) piirist on kuni 45 km, olenevalt sellest, kumb on lähemal; c) ala 3: lennuvälja liiklusala piirav ala, mis ulatub lennuraja servast alates horisontaalselt 90 m kaugusele lennuraja telgjoonest ja 50 m kaugusele lennuvälja liiklusala kõigi muude osade äärest; ning d) ala 4: ala, mis ulatub 900 m kaugusele lennuraja läve ees ja 60 m kaugusele kummalgi pool lennuraja pikendatud telgjoont saabumise suunas, kui tegemist on II või III kategooria täppislähenemisrajaga. AIS.TR.355 Maapinna kõrgusmudeli andmekogumid Kui maapinna kõrgusmudeli andmekogumid esitatakse vastavalt punktile AIS.OR.355: a) maapinna kõrgusmudeli andmekogumid sisaldavad maastikupinna digitaalset esitust pidevate kõrgustasandiväärtustena kõigis määratletud võrgu lõikumiskohtades, viitega ühistele alusandmetele; b) võrgustik esitatakse nurkkoordinaadistikus või lineaarsel kujul ja on korrapärase või ebakorrapärase kujuga; c) maapinna kõrgusmudeli andmekogumid hõlmavad maapinna ruumilisi (asukoht ja kõrgustasand), temaatilisi ja ajalisi aspekte ning sisaldavad looduslikke objekte, välja arvatud takistused; d) esitatakse ainult üks objektitüüp, st maastik; e) maastikuandmete kogumis registreeritakse järgmised maastikuobjektide omadused: 1) kaetav ala; 2) andmete looja tunnus; 3) andmeallika tunnus; 4) omandamismeetod; 5) võrgu samm; 6) horisontaalne võrdlussüsteem; 7) horisontaalne resolutsioon; 8) horisontaalne täpsus; 9) horisontaalne usaldatavustase; 10) horisontaalne asend; 11) kõrgustasand; 12) kõrgustasandi viide; 13) vertikaalne võrdlussüsteem; 14) vertikaalne resolutsioon; 15) vertikaalne täpsus; 16) vertikaalne usaldatavustase; 17) registreeritud pind; 18) terviklikkus; 19) kuupäeva ja kellaaja tempel; ning 20) kasutatav mõõtühik; f) lennuvälja viitepunktist 10 km raadiusega hõlmatud alal vastavad maastikuandmed ala 2 arvulistele nõuetele; g) 10 km ja lähenemisala piiri vahelisel alal või 45 km raadiuses, olenevalt sellest, kumb on väiksem, vastavad andmed maastiku kohta, mis ulatub lennuraja madalaimast kõrgustasandist 120 m kõrgusel asuvasse horisontaaltasandisse, ala 2 arvulistele nõuetele; h) 10 km ja lähenemisala piiri vahelisel alal või 45 km raadiuses, olenevalt sellest, kumb on väiksem, vastavad andmed maastiku kohta, mis ei ulatu lennuraja madalaimast kõrgustasandist 120 m kõrgusel asuvasse horisontaaltasandisse, ala 1 arvulistele nõuetele; ning i) nendes ala 2 osades, kus lennutegevus on väga kõrge maastikuprofiili või muude kohalike piirangute ja/või eeskirjade tõttu keelatud, vastavad maastikuandmed ala 1 arvulistele nõuetele. Maastikuandmete kogumise pinnad – ala 1 ja ala 2 AIS.TR.360 Takistuste andmekogum Kui takistuste andmekogumid esitatakse vastavalt punktile AIS.OR.360: a) takistuste andmeüksused on objektid, mis esitatakse andmekogumites punktide, joonte või hulknurkadena; b) esitatakse kõik määratletud takistuste liigid ja neist igaüht kirjeldatakse vastavalt järgmisele omaduste loendile: 1) kaetav ala; 2) andmete looja tunnus; 3) andmeallika tunnus; 4) takistuse tunnus; 5) horisontaalne täpsus; 6) horisontaalne usaldatavustase; 7) horisontaalne asend; 8) horisontaalne resolutsioon; 9) horisontaalne ulatus; 10) horisontaalne võrdlussüsteem; 11) kõrgustasand; 12) vertikaalne täpsus; 13) vertikaalne usaldatavustase; 14) vertikaalne resolutsioon; 15) vertikaalne võrdlussüsteem; 16) takistuse liik; 17) geomeetrilise kuju tüüp; 18) terviklikkus; 19) kuupäeva ja kellaaja tempel; 20) kasutatav mõõtühik; 21) valgustus; ning 22) märgistus; c) alade 2 ja 3 takistuste andmeid kogutakse vastavalt järgmistele takistuste andmete kogumise pindadele: 1) ala 2a takistuste andmete kogumise pind on 3 m kõrgusel lähima lennuraja kõrgustasandist, mõõdetuna piki lennuraja telgjoont, ja takistustevaba alaga (kui see on olemas) seotud osades lähima lennuraja lõpu kõrgustasandil; 2) ala 2b takistuste andmete kogumise pind on 1,2 % kaldega ning see laieneb ala 2a lõpuosast lennuraja lõpu kõrgustasandil väljumise suunas, pikkusega 10 km ja laienemisega 15 % mõlemale poole; vähem kui 3 m üle maapinna ulatuvate takistuste kohta ei ole vaja andmeid koguda; 3) ala 2c takistuste andmete kogumise pind on 1,2 % kaldega ning see ulatub väljapoole alasid 2a ja 2b mitte üle 10 km ala 2a piirist; ala 2c esialgne kõrgustasand on ala 2a selle punkti kõrgustasand, kust see algab; vähem kui 15 m üle maapinna ulatuvate takistuste kohta ei ole vaja andmeid koguda; 4) ala 2d takistuste andmete kogumise pinna kõrgus on 100 m üle maapinna; ning 5) ala 3 takistuste andmete kogumise pinna kõrgus ulatub 0,5 m üle horisontaaltasapinna, mis läbib lennuvälja liiklusalal olevat lähimat punkti; d) nendes ala 2 osades, kus lennutegevus on väga kõrge maastikuprofiili või muude kohalike piirangute ja/või eeskirjade tõttu keelatud, kogutakse takistuste andmeid ja registreeritakse need vastavalt ala 1 arvulistele nõuetele; e) takistuste andmenõuete kohaselt, mida toetavad andmekogumis sisalduvad iga lennuvälja geograafilised koordinaadid, kirjeldatakse järgmisi alasid: 1) alad 2a, 2b, 2c ja 2d; 2) starditrajektoori piirkond, ning 3) takistuste piirangupinnad; f) takistuste andmekogumid sisaldavad takistuste vertikaalse ja horisontaalse ulatuse digitaalset esitust; ning g) maapinna kõrgusmudeli andmekogumid ei sisalda takistuste andmeid. Takistuste andmete kogumise pinnad – ala 1 ja ala 2 AIS.TR.365 Lennuvälja kaardistamise andmekogumid a) Lennuvälja kaardistamise andmekogumid sisaldavad lennuvälja objektide digitaalset esitust. b) Viiteraamistikuna kasutatakse geograafilise teabe ISO standardeid. c) Lennuvälja kaardistamise andmetooteid kirjeldatakse vastavalt asjaomasele andmenõuete standardile. d) Lennuvälja kaardistamise andmekogumite sisu ja ülesehitus määratakse kindlaks rakendusskeeme ja funktsioonikataloogi silmas pidades. AIS.TR.370 Instrumentaallennu protseduuride andmekogumid a) Instrumentaallennu protseduuride andmekogumid sisaldavad instrumentaallennu protseduuride digitaalset esitust. b) Instrumentaallennu protseduuride andmekogumid sisaldavad andmeid järgmiste küsimuste, sealhulgas kõigi nende omaduste kohta: 1) protseduur; 2) protseduuriosa; 3) lõpplähenemise segment; 4) protseduuritähis; 5) ootamisprotseduur; 6) kopteriprotseduuride eripärad. 4. JAGU – LEVITAMISTEENUSED JA LENNUEELSE TEABE TEENUSED AIS.TR.400 Levitamisteenused a) Võimaluse korral kasutatakse NOTAM-teadete puhul eelnevalt määratletud levitamissüsteemi aeronavigatsioonilise fikseeritud teeninduse kaudu. b) Muude kui rahvusvaheliselt levitatavate NOTAM-teadete seeriaid antakse taotluse korral. c) NOTAM-teated koostatakse vastavalt ICAO 10. lisa II köites osutatud ICAO sideprotseduuridele. d) Iga NOTAM-teade edastatakse ühe elektroonilise teatena. e) ASHTAM-teadete vahetamine üle liikmesriigi piiri ja NOTAM-teated, mida liikmesriigid kasutavad teabe levitamiseks vulkaanilise tegevuse kohta, hõlmavad vulkaanituha teabekeskusi ja ülemaailmseid piirkondlike ilmaprognooside keskusi ning neis arvestatakse kaugtoimingute nõuetega. AIS.TR.405 Lennueelse teabe teenused a) Selleks et teha aeronavigatsiooniandmed ja aeronavigatsiooniteave lennutegevuses osalevatele töötajatele, sealhulgas lennumeeskonnale, kättesaadavaks selle teabega tutvumise, lennu planeerimise ja lennuinfoteenuse osutamise eesmärgil, kasutatakse lennueelse teabe automaatseid süsteeme. b) Lennueelse teabe teenuse vahendite kasutajaliidesega tagatakse lihtne juhendatud juurdepääs kogu asjaomasele teabele/kõigile asjaomastele andmetele. c) Lennueelse teabe automaatse süsteemi iseseisva tutvumise vahenditega antakse vajaduse korral juurdepääs aeronavigatsiooniteabe teenusele, mida saab kasutada telefoni teel või muu sobiva telekommunikatsioonivahendi abil. d) Lennueelse teabe automaatsed süsteemid, mis on mõeldud aeronavigatsiooniandmete ja aeronavigatsiooniteabe andmiseks, et võimaldada teabega tutvumist, lennu planeerimist ja lennuinfoteenuse osutamist, toimivad järgmiselt: 1) nende puhul ajakohastatakse süsteemi andmebaasi pidevalt ja õigeaegselt ning seiratakse talletatud aeronavigatsiooniandmete kehtivust ja kvaliteeti; 2) antakse lennutegevuses osalevatele töötajatele, sealhulgas lennumeeskonnale, asjaomastele aeronavigatsiooniga seotud töötajatele ja teistele aeronavigatsiooniga seotud kasutajatele sobivate telekommunikatsioonivahendite abil juurdepääs süsteemile; 3) tagatakse juurdepääsetava(te) aeronavigatsiooniandmete ja aeronavigatsiooniteabe andmine paberil, kui seda taotletakse; 4) neis kasutatakse vastavalt kas tavakeelel ja ICAO dokumendis 7910 kehtestatud ICAO asukohatähistel põhinevaid juurdepääsu- ja päringuprotseduure või menüüga juhitavat kasutajaliidest või muud asjakohast mehhanismi; 5) nendega antakse kasutaja teabenõudele õigeaegne vastus. e) Vaikimisi tehakse kõik NOTAM-teated tutvumiseks kättesaadavaks ning sisu vähendamine jääb kasutaja otsustada. 5. JAGU – AERONAVIGATSIOONITEABE TOODETE AJAKOHASTUSED AIS.TR.500 Üldist – Aeronavigatsiooniteabe toodete ajakohastused Mitmes aeronavigatsiooniteabe tootes esinevate andmeüksuste järjepidevuse tagamiseks kohaldatakse lennundusteabe kogumiku muudatuste, lennundusteabe kogumiku lisade, lennundusteabe kogumiku andmestiku ning instrumentaallennu protseduuri andmekogumite suhtes AIRAC-tsükliga sama ajakohastust. AIS.TR.505 AIRAC a) AIRAC-süsteemi kaudu levitatakse teavet järgmiste asjaolude kohta: 1) järgmise kohta kehtivad horisontaalsed ja vertikaalsed piirangud, eeskirjad ja protseduurid: i) lennuinfopiirkonnad (FIR); ii) lennujuhtimispiirkonnad (CTA); iii) lähialad; iv) nõustatavad piirkonnad; v) ATS-marsruudid; vi) püsiva ohu, keelu- ja piirangualad (sealhulgas liik ja aktiivsusperioodid, kui need on teada) ning õhukaitse tuvastusvööndid (ADIZ); vii) piirkonnad või marsruudid või nende osad, kus esineb püsivalt võimalus, et sekkutakse tunnistamise eesmärgil; viii) kohustusliku raadioside ala ja/või kohustusliku transpondri ala; 2) asukohad, sagedused, kutsungid, tunnused, raadionavigatsioonivahendite ning side- ja seirevahendite teadaolevad ebakorrapärasused ja hooldusperioodid; 3) ootamis- ja lähenemisprotseduurid, saabumis-ja väljumisprotseduurid, müra vähendamise protseduurid ja mis tahes muud asjaomased ATS-protseduurid; 4) üleminekutasandid, üleminekukõrgused ja minimaalsed sektorikõrgused; 5) meteoroloogiavahendid (sealhulgas üldsaated) ja -protseduurid; 6) lennurajad ja pidurdusalad; 7) ruleerimisteed ja perroonid; 8) lennuvälja maapealse käitamise protseduurid (sealhulgas piiratud nähtavuse protseduurid); 9) lähenemistuled ja lennuraja valgustus; ning 10) lennuväljade käitamismiinimumid, kui liikmesriik on need avaldanud. b) Kui kavandatakse suuremaid muudatusi ning kui eelteavitamine on soovitatav ja teostatav, sõlmitakse erikokkulepped. c) Kui AIRAC-süsteemi kohaseks kuupäevaks ei ole teavet esitatud, edastatakse NOTAM-süsteemi või muude sobivate vahendite kaudu NIL-teade vähemalt üks tsükkel enne asjaomase AIRACi jõustumiskuupäeva. AIS.TR.510 NOTAM a) NOTAM-teade avaldatakse piisava ajavaruga, et mõjutatud isikud saaksid võtta mis tahes nõutavaid meetmeid, välja arvatud mittetoimivuse, vulkaanilise tegevuse, radioaktiivse materjali ja mürkkemikaalide heite ja muude sündmuste puhul, mida ei saa ette näha. b) Aeronavigatsiooniseadmete, vahendite või sideteenuste mittetoimivusest teatavas NOTAM-teates antakse hinnang mittetoimivusperioodi kohta või aja kohta, mil teenuse toimimine on eeldatavalt taastatud. c) Kolme kuu jooksul alates alalise NOTAM-teate väljaandmisest lisatakse NOTAM-teates sisalduv teave sellest mõjutatud aeronavigatsiooniteabe toodetesse. d) Kolme kuu jooksul alates ajutise pikaajalise NOTAM-teate väljaandmisest lisatakse NOTAM-teates sisalduv teave lennundusteabe kogumiku lisasse. e) Kui NOTAM-teate hinnanguline kehtivuse lõppkuupäev ületab ootamatult kolmekuise ajavahemiku, antakse välja asendav NOTAM-teade, välja arvatud juhul, kui tingimus kestab eeldatavalt veel üle kolme kuu; sel juhul antakse välja lennundusteabe kogumiku lisa. f) „Käivitavas“ NOTAM-teates kirjeldatakse lühidalt muudatuse või lisa sisu, jõustumiskuupäeva ja -kellaaega ning osutatakse viitenumber. g) Selline NOTAM-teade jõustub samal jõustumiskuupäeval ja -kellaajal kui lennundusteabe kogumiku muudatus või lisa. h) Lennundusteabe kogumiku muudatuse puhul kehtib käivitav NOTAM-teade 14 päeva. i) Kui lennundusteabe kogumiku muudatus kehtib alla 14 päeva, kehtib käivitav NOTAM-teade lennundusteabe kogumiku kogu kehtivusaja jooksul. j) Kui lennundusteabe kogumiku muudatus kehtib 14 päeva või kauem, kehtib selline NOTAM-teade vähemalt 14 päeva. AIS.TR.515 Andmestiku ajakohastused a) Lennundusteabe kogumiku andmestiku ja instrumentaallennu protseduuri andmekogumite ajakohastamisvahemik määratakse kindlaks andmetoote nõuetes. b) AIRAC-tsükli kohaselt eelnevalt kättesaadavaks tehtud andmekogumeid ajakohastatakse avaldamis- ja jõustumiskuupäeva vahel ilmnenud AIRACi väliste muudatustega. „1. liide LENNUNDUSTEABE KOGUMIKU (AIP) SISU 1. OSA – ÜLDIST (GEN) Kui lennundusteabe kogumik antakse välja ühe köitena, esitatakse lennundusteabe kogumiku muudatuste register, lennundusteabe kogumiku lisade register, lennundusteabe kogumiku lehekülgede kontrollnimekiri ja jooksvate vahepealsete muudatuste loend üksnes 1. osas – GEN ning 2. ja 3. osas lisatakse igale sellele alajaotisele kommentaar „ei kohaldata“. Kui lennundusteabe kogumik koostatakse ja tehakse kättesaadavaks enam kui ühe köitena, millest igaühel on eraldi muudatuste ja lisade rakendus, lisatakse igale köitele eraldi eessõna, lennundusteabe kogumiku muudatuste register, lennundusteabe kogumiku lisade register, lennundusteabe kogumiku lehekülgede kontrollnimekiri ja jooksvate vahepealsete muudatuste loend. GEN 0.1 Eessõna Lennundusteabe kogumiku lühikirjeldus, sealhulgas: 1) avaldava organisatsiooni nimi; 2) kohaldatavad ICAO dokumendid; 3) avaldamisvahend (st trüki-, interneti- või muu elektrooniline meedia); 4) lennundusteabe kogumiku ülesehitus ja kehtestatud korrapärase muutmise ajavahemik; 5) autoriõiguse põhimõtted, kui neid kohaldatakse; 6) talitus, kellega lennundusteabe kogumikus märgatud vigade või puuduste puhul ühendust võtta. GEN 0.2 Lennundusteabe kogumiku muudatuste register Lennundusteabe kogumiku muudatuste ja AIRACi lennundusteabe kogumiku muudatuste register (mis avaldatakse vastavalt AIRAC-süsteemile) sisaldab järgmist: 1) muudatuse number; 2) avaldamiskuupäev; 3) sisestamiskuupäev (AIRACi lennundusteabe kogumiku muudatuste puhul jõustumiskuupäev); 4) muudatuse sisestanud töötaja nimetähed. GEN 0.3 Lennundusteabe kogumiku lisade register Lennundusteabe kogumiku lisade register sisaldab järgmist: 1) lisa number; 2) lisa teema; 3) lennundusteabe kogumiku mõjutatud jaotis(ed); 4) kehtivusaeg; 5) tühistamiste register. GEN 0.4 Lennundusteabe kogumiku lehekülgede kontrollnimekiri Lennundusteabe kogumiku lehekülgede kontrollnimekiri sisaldab järgmist: 1) lehekülje number/kaardi pealkiri; 2) aeronavigatsiooniteabe avaldamis- või jõustumiskuupäev (päev, kuu nimi ja aasta). GEN 0.5 Lennundusteabe kogumiku vahepealsete muudatuste loend Lennundusteabe kogumiku jooksvate vahepealsete muudatuste loend sisaldab järgmist: 1) lennundusteabe kogumiku mõjutatud leheküljed; 2) muudatuse tekst; ning 3) lennundusteabe kogumiku muudatuse number, millega vahepealne muudatus sisse viidi. GEN 0.6 1. osa sisukord Jagude ja alajagude loend 1. osas – Üldist (GEN). GEN 1. RIIKLIKUD EESKIRJAD JA NÕUDED GEN 1.1 Määratud asutused Rahvusvahelise lennunduse korraldamisega (tsiviillennundus, meteoroloogia, toll, sisseränne, tervishoid, marsruudi- ja lennuvälja-/kopteriväljakutasud, taimekarantiinid ja õhusõidukitega toimunud õnnetuste uurimine) seotud määratud asutuste aadressid, mis sisaldavad iga asutuse kohta järgmist: 1) määratud asutus; 2) asutuse nimi; 3) postiaadress; 4) telefoninumber; 5) faksinumber: 6) e-posti aadress; 7) aeronavigatsioonilise fikseeritud teeninduse (AFS) aadress; ning 8) veebisaidi aadress, kui see on kättesaadav. GEN 1.2 Õhusõiduki sisenemine, transiit ja väljumine Eeskirjad ja nõuded, mis puudutavad etteteatamist rahvusvahelist lendu sooritava õhusõiduki sisenemisest, transiidist ja väljumisest ning vastavate lubade taotlemist. GEN 1.3 Reisijate ja meeskonna sisenemine, transiit ja väljumine Eeskirjad (sealhulgas tolli-, sisserände- ja karantiinieeskirjad ning etteteatamise ja lubade taotlemise nõuded), mis puudutavad muude kui sisserändajatest reisijate ja meeskonna sisenemist, transiiti ja väljumist. GEN 1.4 Lasti sisenemine, transiit ja väljumine Eeskirjad (sealhulgas tollieeskirjad, etteteatamise ja lubade taotlemise nõuded), mis puudutavad lasti sisenemist, transiiti ja väljumist. GEN 1.5 Õhusõiduki mõõteriistad, seadmed ja lennudokumendid Õhusõiduki mõõteriistade, seadmete ja lennudokumentide lühikirjeldus, mis hõlmab järgmist: 1) õhusõiduki pardal olevad mõõteriistad, seadmed (sealhulgas õhusõiduki side-, navigatsiooni- ja seireseadmed) ning lennudokumendid, sealhulgas mis tahes erinõue lisaks määruse nr 965/2012 IV lisa (CAT-osa) D alajaos osutatud sätetele; ning 2) määruse nr 965/2012 (CAT-osa) IV lisa punktis CAT.IDE.A.280 ja VI lisa (NCC-osa) punktis NCC.IDE.A.215 osutatud avariimajakas (ELT), signaalseadmed ning päästevahendid määratud maa-alade kohal toimuvate lendude puhul, kui piirkondlikel lennundusalastel koosolekutel on nii otsustatud. GEN 1.6 Riiklike eeskirjade ja rahvusvaheliste lepingute/konventsioonide kokkuvõte Lennundust mõjutavate riiklike eeskirjade pealkirjad ja viited ning asjakohasel juhul kokkuvõtted koos liikmesriigi ratifitseeritud rahvusvaheliste lepingute/konventsioonide loendiga. GEN 1.7 Erinevused ICAO standarditest ning soovituslikest tavadest ja protseduuridest Loend olulistest erinevustest liikmesriigi eeskirjade ja tavade ning seonduvate ICAO sätete vahel, sealhulgas: 1) mõjutatud säte (lisa ja väljaande number, lõik); ning 2) erinevus täistekstis. Selles alajaos loetletakse kõik olulised erinevused. Kõik lisad loetletakse numbrite järjekorras, isegi kui ei ole erinevusi ICAO lisaga, millisel juhul lisatakse märge NIL. Riiklikest erinevustest või piirkondlike täiendavate protseduuride (SUPP) kohaldamata jätmise määrast teatatakse viivitamata pärast täiendavaid protseduure käsitleva lisa avaldamist. GEN 2. TABELID JA KOODID GEN 2.1 Mõõtmissüsteem, õhusõidukite märgistused, pühad GEN 2.1.1 Mõõtühikud Kasutatud mõõtühikute kirjeldus koos mõõtühikute tabeliga. GEN 2.1.2 Aegandmete süsteem Kasutatava aegandmete süsteemi kirjeldus (kalendri- ja ajasüsteem) koos viitega, kas kasutatakse suve- ja talveaega ning kuidas aegandmete süsteemi kogu lennundusteabe kogumikus esitatakse. GEN 2.1.3 Horisontaalne viitesüsteem Kasutatava horisontaalse (geodeetilise) viitesüsteemi lühikirjeldus, sealhulgas: 1) viitesüsteemi nimi/tähistus; 2) projektsiooni tunnused ja parameetrid; 3) kasutatava ellipsoidi tunnused; 4) kasutatavate algandmete tunnused; 5) kohaldamisala(d); ning 6) vajaduse korral tärni selgitus, kui tärniga on tähistatud koordinaadid, mis ei vasta ICAO 11. ja 14. lisa täpsusenõuetele. GEN 2.1.4 Vertikaalne viitesüsteem Kasutatava vertikaalse viitesüsteemi lühikirjeldus, sealhulgas: 1) viitesüsteemi nimi/tähistus; 2) kasutatava geoidimudeli kirjeldus, sealhulgas parameetrid, mis on vajalikud kõrguse teisendamiseks kasutatava mudeli ja EGM-96 vahel; 3) vajaduse korral tärni selgitus, kui tärniga on tähistatud kõrgustasandid/geoidi hälbed, mis ei vasta ICAO 14. lisa täpsusenõuetele. GEN 2.1.5 Õhusõiduki riikkondsus ja registreerimismärgid Viide õhusõiduki riikkondsusele ja liikmesriigis kasutusele võetud registreerimismärgid. GEN 2.1.6 Riigipühad Riigipühade loend koos viitega mõjutatud teenustele. GEN 2.2 Aeronavigatsiooniteabe väljaannetes kasutatud lühendid Tähestiku järjekorras esitatud lühendite ja nende vastavate tähistajate loend, mida liikmesriik oma lennundusteabe kogumikus ning aeronavigatsiooniandmete ja aeronavigatsiooniteabe levitamisel kasutab, koos asjakohaste kommentaaridega riigisiseste lühendite kohta, mis erinevad ICAO dokumendis 8400 „Procedures for Air Navigation Services – ICAO Abbreviations and Codes (PANS-ABC)“ sisalduvatest lühenditest. GEN 2.3 Kaardisümbolid Kaardi sümbolite loend, korraldatuna vastavalt kaardiseeriatele, kus sümboleid on kasutatud. GEN 2.4 Asukohatähised Tähestikuline loend ICAO asukohatähistest, mis on määratud aeronavigatsiooniliste fikseeritud jaamade asukohtadele ning mida kasutatakse kodeerimiseks ja dekodeerimiseks. Asukohtadele, mis ei ole seotud aeronavigatsioonilise fikseeritud jaamaga (AFS), lisatakse kommentaar. GEN 2.5 Raadionavigatsioonivahendite loend Raadionavigatsioonivahendite tähestikuline loend, mis sisaldab järgmist: 1) tunnus; 2) jaama nimi; 3) vahendi/abivahendi liik; 4) viide, kas raadionavigatsioonivahendiga teenindatakse marsruuti (E), lennuvälja (A) või mõlemat (AE). GEN 2.6 Mõõtühikute teisendamine Teisendustabelid või teise võimalusena teisendusvalemid järgmise vahel: 1) meremiilid ja kilomeetrid ning vastupidi; 2) jalad ja meetrid ning vastupidi; 3) kaare kümnendminutid ja kaaresekundid ning vastupidi; 4) vajaduse korral muud teisendused. GEN 2.7 Päikesetõus/päikeseloojang Teave päikesetõusu ja päikeseloojangu aja kohta, mis hõlmab esitatud aegade kindlaks määramisel kasutatud kriteeriumide lühikirjeldust ja kas lihtsaid valemeid või tabelit, mille abil saab arvutada aegu tema territooriumi/vastutuspiirkonna mis tahes asukoha kohta, või nende asukohtade tähestikuline loendit, mille kohta on tabelis osutatud ajad, viitega seonduvale tabeli leheküljele ning valitud jaamade/asukohtade päikesetõusu/päikeseloojangu tabelitele, sealhulgas: 1) jaama nimi; 2) ICAO asukohatähis; 3) geograafilised koordinaadid kraadides ja minutites; 4) kuupäev(ad), mille kohta ajad on antud; 5) hommikuse päevavalguse algusaeg; 6) päikesetõusu aeg; 7) päikeseloojangu aeg; ning 8) õhtuse päevavalguse lõpuaeg. GEN 3. TEENUSED GEN 3.1 Aeronavigatsiooniteabe teenused GEN 3.1.1 Vastutav talitus Osutatavate aeronavigatsiooniteabe teenuste (AIS) ja nende olulisemate komponentide kirjeldus, sealhulgas: 1) teenuse/üksuse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav; 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused on nende olemasolu korral loetletud. GEN 3.1.2 Vastutusala Aeronavigatsiooniteabe teenistuse vastutusala. GEN 3.1.3 Aeronavigatsiooniväljaanded Aeronavigatsiooniteabe toodete elementide kirjeldus, sealhulgas: 1) lennundusteabe kogumik ja seonduv muudatuste rakendus; 2) lennundusteabe kogumiku lisad; 3) aeronavigatsiooniteabe ringkiri; 4) NOTAM-teated ja lennueelse teabe bülletäänid (PIB); 5) kontrollnimekirjad ja kehtivate NOTAM-teadete loetelud; 6) kuidas neid saab hankida. Kui avaldamishindade teatavakstegemiseks kasutatakse aeronavigatsiooniteabe ringkirja, osutatakse sellele lennundusteabe kogumiku selles jaos. GEN 3.1.4 AIRAC-süsteem Olemasoleva AIRAC-süsteemi lühikirjeldus koos praeguste ja lähituleviku AIRAC-kuupäevadega. GEN 3.1.5 Lennueelse teabe teenus lennuväljadel/kopteriväljakutel Nende lennuväljade/kopteriväljakute loend, kus regulaarselt on kättesaadav lennueelne teave, sealhulgas märgitakse ära järgmine asjaomane teave: 1) kasutatavate aeronavigatsiooniteabe toodete elemendid; 2) kasutatavad maa- ja merekaardid; 3) selliste andmete üldine katvusala. GEN 3.1.6 Digitaalsed andmekogumid 1) Kättesaadavate andmekogumite kirjeldus, sealhulgas: a) andmestiku pealkiri; b) lühikirjeldus; c) sellesse kuuluvad andmesubjektid; d) geograafiline ulatus; e) asjakohasel juhul selle kasutusega seotud piirangud. 2) Kontaktandmed, kuidas andmekogumeid saab hankida, sealhulgas: a) vastutava isiku, talituse või organisatsiooni nimi; b) vastutava isiku, talituse või organisatsiooni posti- ja e-posti aadress; c) vastutava isiku, talituse või organisatsiooni faksi number; d) vastutava isiku, talituse või organisatsiooni telefoninumber; e) töötunnid (ajavahemik, millal saab ühendust võtta, sealhulgas ajavöönd); f) teave, kuidas saab isiku, talituse või organisatsiooniga interneti kaudu ühendust võtta; ning g) vajaduse korral lisateave, kuidas ja millal isiku, talituse või organisatsiooniga ühendust võtta. GEN 3.2 Lennunduskaardid GEN 3.2.1 Vastutav(ad) talitus(ed) Lennunduskaartide koostamise eest vastutava(te) talitus(t)e kirjeldus, sealhulgas: 1) talituse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav; ning 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused ICAOst on nende olemasolu korral loetletud. GEN 3.2.2 Kaartide korrashoid Lühikirjeldus, kuidas lennunduskaarte läbi vaadatakse ja muudetakse. GEN 3.2.3 Ostukokkulepped Üksikasjad, kuidas kaarte saab hankida, sealhulgas: 1) teenuse-/müügiagentuur(id); 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav. GEN 3.2.4 Kättesaadavad lennunduskaardiseeriad Kättesaadavate lennunduskaardiseeriate loend, millele järgneb iga seeria üldine kirjeldus ja viide ettenähtud kasutusele. GEN 3.2.5 Kättesaadavate lennunduskaardiseeriate loend Kättesaadavate lennunduskaardiseeriate loend, sealhulgas: 1) seeria nimi; 2) seeria ulatus; 3) seeria iga kaardi või iga lehe nimi ja/või number; 4) lehe hind; 5) uusima versiooni kuupäev. GEN 3.2.6 Maailma aeronavigatsioonilise kaardi (WAC) indeks – ICAO 1:1 000 000 Indekskaart, millega esitatakse liikmesriigi koostatud WAC 1:1 000 000 katvus ja lehe paigutus. Kui WAC 1:1 000 000 asemel koostatakse aeronavigatsiooniline kaart – ICAO 1:500 000, kasutatakse aeronavigatsioonilise kaardi – ICAO 1:500 000 katvuse ja lehe paigutuse esitamiseks indekskaarte. GEN 3.2.7 Topograafilised kaardid Üksikasjad, kuidas topograafilisi kaarte saab hankida, sealhulgas: 1) talitus(t)e/agentuuri(de) nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav. GEN 3.2.8 Lennundusteabe kogumikus mittesisalduvate kaartide parandused Lennundusteabe kogumikus mittesisalduvate kaartide paranduste loend või viide, kus seda teavet saab hankida. GEN 3.3 Lennuliiklusteenused (ATS) GEN 3.3.1 Vastutav talitus Lennuliiklusteenuse ja selle olulisemate komponentide kirjeldus, sealhulgas: 1) talituse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on saadaval; 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused ICAOst on nende olemasolu korral loetletud; 9) märge selle kohta, kui teenus ei ole kättesaadav ööpäev läbi ja seitse päeva nädalas. GEN 3.3.2 Vastutusala Selle vastutusala lühikirjeldus, mille jaoks lennuliiklusteenust osutatakse. GEN 3.3.3 Teenuste liigid Osutatavate lennuliiklusteenuste põhiliikide lühikirjeldus. GEN 3.3.4 Käitaja ja lennuliiklusteeninduse vaheline koostöö Käitaja ja lennuliiklusteeninduse vahelist koostööd mõjutavad üldtingimused. GEN 3.3.5 Minimaalne lennukõrgus Minimaalsete lennukõrguste kindlaksmääramisel kasutatavad kriteeriumid. GEN 3.3.6 Lennuliiklusteeninduse üksuste aadresside loend Lennuliiklusteeninduse üksuste ja nende aadresside tähestikuline loend, sealhulgas: 1) üksuse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav. GEN 3.4 Sideteenused GEN 3.4.1 Vastutav talitus Side- ja navigatsioonivahendite eest vastutava talituse kirjeldus, sealhulgas: 1) talituse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav; 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused ICAOst on nende olemasolu korral loetletud; 9) märge selle kohta, kui teenus ei ole kättesaadav ööpäev läbi ja seitse päeva nädalas. GEN 3.4.2 Vastutusala Selle vastutusala lühikirjeldus, mille jaoks telekommunikatsiooniteenust osutatakse. GEN 3.4.3 Teenuste liigid Osutatavate teenuste põhiliikide ja vahendite lühikirjeldus, sealhulgas: 1) raadionavigatsiooniteenused; 2) hääl- ja/või andmesideteenused; 3) leviedastusteenused; 4) kasutatav(ad) keel(ed); ning 5) viide, kust saab hankida üksikasjalikku teavet. GEN 3.4.4 Nõuded ja tingimused Nende nõuete ja tingimuste lühikirjeldus, mille puhul on sideteenus kättesaadav. GEN 3.4.5 Mitmesugust Mis tahes lisateave (nt valitud raadiosaatejaamad, telekommunikatsiooniskeem). GEN 3.5 Meteoroloogiateenused GEN 3.5.1 Vastutav talitus Meteoroloogiateabe esitamise eest vastutava meteoroloogiatalituse lühikirjeldus, sealhulgas: 1) talituse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on saadaval; 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused on nende olemasolu korral loetletud; 9) märge selle kohta, kui teenus ei ole kättesaadav ööpäev läbi ja seitse päeva nädalas. GEN 3.5.2 Vastutusala Selle ala ja/või lennumarsruutide lühikirjeldus, millele meteoroloogiateenust osutatakse. GEN 3.5.3 Meteoroloogilised vaatlused ja ilmateated Rahvusvahelisele lennundusele edastatavate meteoroloogiliste vaatluste ja ilmateadete üksikasjalik kirjeldus, sealhulgas: 1) jaama nimi ja ICAO asukohatähis; 2) vaatluste liik ja sagedus, sealhulgas viide automaatsetele vaatlusvahenditele; 3) ilmateadete liigid ja TREND-prognoosi kättesaadavus; 4) vaatlussüsteemi konkreetne liik ning pinnatuule, nähtavuse, rajanähtavuse, pilvede alumise piiri, temperatuuri ja asjakohasel juhul tuulenihke vaatlemiseks kasutatavate vaatluskohtade arv (nt anemomeeter lennuradade ristmikus, puuteala kõrval olev nähtavusmõõtur); 5) töötunnid; 6) viide kättesaadavatele lennuvälja klimatoloogilistele andmetele. GEN 3.5.4 Teenuste liigid Osutatavate teenuste põhiliikide kirjeldus, sealhulgas tutvustamise, konsulteerimise, meteoroloogiateabe esitamise, käitajatele ja lennumeeskonna liikmetele kättesaadavate lennudokumentide ning meteoroloogiateabe edastamiseks kasutatavate meetodite ja vahendite üksikasjad. GEN 3.5.5 Käitajatelt nõutav teatamine Minimaalne etteteatamisaeg, mida meteoroloogiateenuse osutaja nõuab käitajatelt seoses tutvustamise, konsulteerimise ja lennudokumentidega ning muu meteoroloogiateabega, mida nad taotlevad või muudavad. GEN 3.5.6 Õhusõidukite ettekanded Vajaduse korral meteoroloogiateenuse osutaja nõuded õhusõidukite ettekannete koostamiseks ja edastamiseks. GEN 3.5.7 VOLMET-teenus VOLMET- ja/või D-VOLMET-teenuse kirjeldus, sealhulgas: 1) jaama nimi; 2) raadioside kutsung või tunnus ja lühend; 3) saate puhul kasutatav sagedus või kasutatavad sagedused; 4) üldsaadete periood; 5) töötunnid; 6) nende lennuväljade/kopteriväljakute loend, mille puhul on ettekanded ja/või prognoosid hõlmatud; ning 7) hõlmatud ettekanded, prognoosid ja SIGMET-teave ning märkused. GEN 3.5.8 SIGMET- ja AIRMET-teenus Nendes lennuinfopiirkondades või lennujuhtimispiirkondades toimuv meteoroloogiline jälgimine, milles osutatakse lennuliiklusteenuseid, sealhulgas meteoroloogiateenistuste loend koos järgmisega: 1) meteoroloogiateenistuse nimi, ICAO asukohatähis; 2) töötunnid; 3) teenindatav(ad) lennuinfopiirkon(na)d või lennujuhtimispiirkon(na)d; 4) SIGMET-teabe kehtivusaeg; 5) SIGMET-teabe suhtes kohaldatavad eriprotseduurid (nt vulkaanituha ja troopiliste tsüklonite puhul); 6) AIRMET-teabe suhtes kohaldatavad eriprotseduurid (vastavalt asjaomastele piirkondlikele lennunduslepingutele); 7) lennuliiklusteeninduse üksus(ed), kellele antakse SIGMET- ja AIRMET-teavet; 8) lisateave, näiteks mis tahes teenusepiirangud jne. GEN 3.5.9 Muud automaatsed meteoroloogiateenused Kättesaadavate automaatsete meteoroloogiateabe esitamise teenuste (nt automaatne lennueelse teabe teenus, millele pääseb juurde telefoni ja/või arvutimodemi abil) kirjeldus, sealhulgas: 1) talituse nimi; 2) kättesaadav teave; 3) hõlmatud alad, marsruudid ja lennuväljad; 4) telefoni- ja faksi number/numbrid, e-posti aadress ja veebisaidi aadress, kui see on kättesaadav. GEN 3.6 Otsingu- ja päästetööd (SAR) GEN 3.6.1 Vastutav(ad) talitus(ed) Otsingu- ja päästetööde (SAR) eest vastutava(te) talitus(t)e lühikirjeldus, sealhulgas: 1) teenuse/üksuse nimi; 2) postiaadress; 3) telefoninumber; 4) faksinumber; 5) e-posti aadress; 6) aeronavigatsioonilise fikseeritud jaama aadress; 7) veebisaidi aadress, kui see on kättesaadav; ning 8) deklaratsioon sätete kohta, millel teenus põhineb, ja viide lennundusteabe kogumiku kohale, kus erinevused ICAOst on nende olemasolu korral loetletud. GEN 3.6.2 Vastutusala Selle vastutusala lühikirjeldus, milles otsingu- ja päästeteenuseid osutatakse. GEN 3.6.3 Teenuste liigid Osutatava teenuse ja pakutavate vahendite lühikirjeldus ja asjakohasel juhul geograafiline iseloomustus, sealhulgas viited, kus õhust teostatavate otsingu- ja päästetegevustega kaetus oleneb õhusõidukite märkimisväärsest kasutusest. GEN 3.6.4 Otsingu- ja päästealased lepingud Kehtivate otsingu- ja päästealaste lepingute lühikirjeldus, sealhulgas sätted, millega võimaldatakse kadunud või kahjustatud õhusõidukiga seoses teise liikmesriigi õhusõidukite sisenemist ja lahkumist otsingu- ja päästetegevuseks või remondi- ja vara päästmisega seoses kas üksnes lennu käigus etteteatamisega või pärast lennuplaani teatavakstegemist. GEN 3.6.5 Kättesaadavuse tingimused Otsingu- ja päästetegevuse sätete lühikirjeldus, k.a üldtingimused, mille puhul on teenus ja vahendid rahvusvaheliseks kasutuseks kättesaadavad, sealhulgas viide, kas otsingu- ja päästetegevuseks olemasolevad vahendid on kohandatud otsingu- ja päästetehnikatele ja -funktsioonidele või kasutatakse neid spetsiaalselt muudel eesmärkidel, aga need on koolituste ja varustuse abil kohandatud otsingu- ja pääste-eesmärkideks või on need üksnes aeg-ajalt kättesaadavad ning erilisi koolitusi ega ettevalmistusi otsingu- ja päästetöödeks ei ole tehtud. GEN 3.6.6 Kasutatavad protseduurid ja signaalid Päästeõhusõiduki kasutatavate protseduuride ja signaalide lühikirjeldus ning tabel, milles esitatakse eluga pääsenute kasutatavad signaalid. GEN 4. LENNUVÄLJADE/KOPTERIVÄLJAKUTE JA AERONAVIGATSIOONITEENUSTE (ANS) TASUD Kui käesolevas peatükis ei ole tegelikke tasusid esitatud, võib viidata, kust saab nende kohta üksikasjalikku teavet. GEN 4.1 Lennuväljade/kopteriväljakute tasud Nende tasuliikide lühikirjeldus, mida võidakse kohaldada rahvusvaheliseks kasutuseks kättesaadavate lennuväljade/kopteriväljakute suhtes, sealhulgas järgmistel juhtudel: 1) õhusõiduki maandumine; 2) õhusõiduki parkimine, angaaris hoidmine ja pikaajaline hoiustamine; 3) reisijateveoteenus; 4) turvalisus; 5) müraga seotud punktid; 6) muu (toll, tervishoid, sisseränne jne); 7) vabastused/vähendused; ning 8) makseviisid. GEN 4.2 Aeronavigatsiooniteenuste tasud Nende tasude lühikirjeldus, mida võidakse kohaldada rahvusvaheliseks kasutuseks osutatavate aeronavigatsiooniteenuste suhtes, sealhulgas järgmine: 1) lähenemislennujuhtimine; 2) ANS-marsruut; 3) aeronavigatsiooniteenuste kulubaas ja vabastused/vähendused; 4) makseviisid. 2. OSA – LEND MARSRUUDIL (ENR) Kui lennundusteabe kogumik koostatakse ja tehakse kättesaadavaks enam kui ühe köitena, millest igaühel on eraldi muudatuste ja lisade rakendus, lisatakse igale köitele eraldi eessõna, lennundusteabe kogumiku muudatuste register, lennundusteabe kogumiku lisade register, lennundusteabe kogumiku lehekülgede kontrollnimekiri ja jooksvate vahepealsete muudatuste loend. Kui lennundusteabe kogumik antakse välja ühe köitena, lisatakse igale selle alajaotisele kommentaar „ei kohaldata“. ENR 0.6 2. osa sisukord Jagude ja alajagude loend 2. osas – Lend marsruudil (En-route). ENR 1. ÜLDEESKIRJAD JA TINGIMUSED ENR 1.1 Üldeeskirjad Üldeeskirjad avaldatakse vastavalt nende kohaldamisele liikmesriigis. ENR 1.2 Visuallennureeglid Visuaallennureeglid avaldatakse vastavalt nende kohaldamisele liikmesriigis. ENR 1.3 Instrumentaallennureeglid Instrumentaallennureeglid avaldatakse vastavalt nende kohaldamisele liikmesriigis. ENR 1.3.1 Kõigi IFR-lendude kohta kehtivad reeglid ENR 1.3.2 Kontrollitavas õhuruumis toimuvate IFR-lendude kohta kehtivad reeglid ENR 1.3.3 Väljaspool kontrollitavat õhuruumi toimuvate IFR-lendude kohta kehtivad reeglid ENR 1.3.4 Vabalt valitavate marsruutidega õhuruumi (FRA) üldprotseduurid Vabalt valitavate marsruutidega õhuruumiga seotud protseduurid, sealhulgas kohaldatud FRA asjaomaste punktide selgitus ja määratlused. Piiriülese FRA rakendamise puhul osutatakse punktis ENR 1.3 seonduvad lennuinfopiirkonnad (FIR)/ülemised lennuinfopiirkonnad (UIR) või lennujuhtimispiirkonnad (CTA)/ülemised lennujuhtimispiirkonnad (UTA). ENR 1.4 Lennuliiklusteeninduse õhuruumi klassifikatsioon ja kirjeldus ENR 1.4.1 Lennuliiklusteeninduse õhuruumi klassifikatsioon Lennuliiklusteeninduse õhuruumiklasside kirjeldus rakendusmääruse (EL) nr 923/2012 4. liite lennuliiklusteeninduse õhuruumi klassifikatsiooni tabeli vormis koos asjakohaste kommentaaridega nende klasside äramärkimiseks, mida liikmesriik ei kasuta. ENR 1.4.2 Lennuliiklusteeninduse õhuruumi kirjeldus Asjakohasel juhul muude lennuliiklusteeninduse õhuruumide kirjeldused, sealhulgas üldised tekstkirjeldused. ENR 1.5 Ootamis-, lähenemis- ja väljumisprotseduurid ENR 1.5.1 Üldist See nõue puudutab deklaratsiooni kriteeriumide kohta, mille alusel kehtestatakse ootamis-, lähenemis- ja väljumisprotseduurid. ENR 1.5.2 Saabuvad lennud Esitatakse saabuvate lendude protseduurid (tavapärane või piirkondlik navigatsioon või mõlemad), mis on sama liiki õhuruumi või õhuruumis lendamisel ühised. Kui lähenemisalas kehtivad teistsugused protseduurid, antakse sellest teada koos viitega, kust saab vaadata konkreetseid protseduure. ENR 1.5.3 Väljuvad lennud Esitatakse väljuvate lendude protseduurid (tavapärane või piirkondlik navigatsioon või mõlemad), mis on mis tahes lennuväljalt/kopteriväljakult väljuvatel lendudel ühised. ENR 1.5.4 Muu asjakohane teave ja asjakohased protseduurid Lisateabe, nt sisenemisprotseduuride, lõpplähenemiseks joondumise, ootetsooni protseduuride ja trajektooride lühikirjeldus. ENR 1.6 ATS-seireteenused ja -protseduurid ENR 1.6.1 Primaarradar Primaarradari teenuste ja protseduuride kirjeldus, sealhulgas: 1) lisateenused; 2) radarjuhtimisteenuse kohaldamine; 3) sidehäirete protseduurid seoses radari ning õhk-maa-õhk-sidega; 4) hääl- ning lennujuhi ja piloodi vahelise andmeside (CPDLC) kaudu asukohast teatamise nõuded; ning 5) radariga hõlmatud ala graafiline esitus. ENR 1.6.2 Sekundaarseireradar (SSR) Sekundaarseireradari (SSR) käitamisprotseduuride kirjeldus, sealhulgas: 1) hädaolukorra protseduurid; 2) õhk-maa-õhk-side häired ja ebaseadusliku sekkumise tõkestamise protseduurid; 3) SSR-koodi määramise süsteem; 4) CPDLC kaudu asukohast teatamise nõuded; ning 5) SSRiga hõlmatud ala graafiline esitus. ENR 1.6.3 Üldsaatega automaatne sõltuv seire (ADS-B) Üldsaatega automaatse sõltuva seire (ADS-B) käitamisprotseduuride kirjeldus, sealhulgas: 1) hädaolukorra protseduurid; 2) õhk-maa-õhk-side häired ja ebaseadusliku sekkumise tõkestamise protseduurid; 3) õhusõiduki identimise nõuded; 4) CPDLC kaudu asukohast teatamise nõuded; ning 5) ADS-B-ga hõlmatud ala graafiline esitus. ENR 1.6.4 Muu asjakohane teave ja asjakohased protseduurid Lisateabe ja -protseduuride, nt radarihäirete protseduuride ja transpondrihäirete protseduuride lühikirjeldus. ENR 1.7 Kõrgusmõõturi seadete protseduurid Avaldatakse kõrgusmõõturi seadete protseduuride deklaratsioon, mis sisaldab järgmist: 1) lühitutvustus koos deklaratsiooniga ICAO dokumentide kohta, millel protseduurid põhinevad, koos erinevustega ICAO sätetest, kui neid erinevusi esineb; 2) peamised kõrgusmõõturi seadete protseduurid; 3) kõrgusmõõturi seadete piirkonna/piirkondade kirjeldus; 4) käitajate (sealhulgas pilootide) suhtes kohaldatavad protseduurid; ning 5) reisilennukõrguste tabel. ENR 1.8 ICAO piirkondlikud lisaprotseduurid Esitatakse piirkondlikud lisaprotseduurid (SUPP), mis mõjutavad kogu vastutusala. ENR 1.9 Lennuliiklusvoogude juhtimine (ATFM) ja õhuruumi korraldamine ATFM-süsteemi ja õhuruumi korraldamise lühikirjeldus, sealhulgas: 1) ATFMi ülesehitus, teeninduspiirkond, osutatav teenus, üksus(t)e asukoht ja töötunnid; 2) voosõnumite liigid ja vormingute kirjeldused; ning 3) väljuvate lendude suhtes kohaldatavad protseduurid, mis sisaldavad järgmist: a) talitus, mis vastutab teabe andmise eest kohaldatavate ATFM-meetmete kohta; b) nõuded lennuplaanile; ning c) teenindusaegade jaotused. 4) teave õhuruumi korraldamise kohta lennuinfopiirkonnas/-piirkondades, üksikasjad tsiviil-/sõjalise õhuruumi jaotuse ja korraldamise kooskõlastamise kohta, korraldatava õhuruumi ülesehituse kohta (jaotus ja jaotuse muudatused) ning üldised käitamisprotseduurid. ENR 1.10 Lennu planeerimine Osutatakse lennu planeerimise etapiga seotud mis tahes piirangu-, kitsendus- või nõustavale teabele, mis võib kasutajal aidata esitada kavandatavat lennutegevust, sealhulgas: 1) lennuplaani esitamise protseduurid; 2) korduvlennuplaanide süsteem; ning 3) esitatud lennuplaani muudatused. ENR 1.11 Lennuplaaniteadete aadressid Lisatakse tabeli vormis viide lennuplaanidele määratud aadressidele ning selles märgitakse ära järgmine: 1) lennu kategooria (IFR, VFR või mõlemad); 2) marsruut (lennuinfopiirkonda või -piirkonnas ja/või lähenemisalasse/-alas); ning 3) sõnumi aadress. ENR 1.12 Tsiviilõhusõiduki lendu tunnistamise eesmärgil sekkumine Esitatakse kasutatavate sekkumisprotseduuride ja visuaalmärguannete täielik deklaratsioon koos selge viitega, kas kohaldatakse ICAO sätteid, ja kui mitte, et esineb erinevusi. ENR 1.13 Ebaseaduslik sekkumine Esitatakse asjakohased protseduurid, mida kohaldatakse ebaseadusliku sekkumise korral. ENR 1.14 Lennuintsidendid Lennuintsidentidest teatamise süsteemi kirjeldus, sealhulgas: 1) lennuintsidentide määratlus; 2) „lennuintsidentidest teatamise vormi“ (Air Traffic Incident Reporting Form) kasutamine; 3) teatamisprotseduurid (seahulgas lennuaegsed protseduurid); ning 4) teatamise eesmärk ja vormi käsitlemine. ENR 2. LENNULIIKLUSTEENINDUSE ÕHURUUM ENR 2.1 LENNUINFOPIIRKOND, ÜLEMINE LENNUINFOPIIRKOND, LÄHENEMISALA ja LENNUJUHTIMISPIIRKOND Lennuinfopiirkondade (FIR), ülemiste lennuinfopiirkondade (UIR), ja lennujuhtimispiirkondade (CTA) (sh sellised lennujuhtimispiirkonnad nagu lähenemisalad (TMA)) üksikasjalik kirjeldus, sealhulgas: 1) FIRi/UIRi nimi, horisontaalsete piiride geograafilised koordinaadid kraadides ja minutites ning CTA horisontaalsete ja vertikaalsete piiride geograafilised koordinaadid kraadides, minutites ja sekundites ning õhuruumi klass; 2) teenust osutava üksuse nimi; 3) üksust teenindava lennuliiklussidejaama raadiokutsung ja kasutatav(ad) keel(ed), asjakohasel juhul täpsustus ala ja tingimuste kohta, millal ja kus kasutada; 4) sagedused ja asjakohasel juhul SATVOICE-number, mida täiendavad viited eriotstarvetele; ning 5) märkused. Sellesse alajaotisesse lisatakse sõjaväelennubaase ümbritsevad lähialad, mida lennundusteabe kogumikus ei ole mujal kirjeldatud. Kui rakendusmääruse (EL) nr 923/2012 nõudeid lennuplaanide, kahesuunalise side ja asukohateadete kohta kohaldatakse kõigi lendude suhtes, et kaotada vajadus sekkumise järele või vähendada seda ja/või kui esineb sekkumise võimalus ning nõutav on säilitada pidev kuulamisvalve VHF-avariisagedusel 121,500 MHz, lisatakse asjaomas(t)e ala(de) või selle/nende osa(de) kohta sellekohane deklaratsioon. Nende kindlaksmääratud alade kirjeldus, mille puhul on nõutav avariimajaka (ELT) olemasolu õhusõidukil ja kus õhusõiduk peab säilitama pideva kuulamisvalve VHF-avariisagedusel 121,500 MHz, välja arvatud sel ajal, kui asjaomane õhusõiduk peab sidet muul VHF-sagedusel või kui õhusõiduki varustusest või meeskonna koosseisust tingituna ei ole võimalik olla kuulamisvalves korraga kahel VHF-sagedusel. ENR 2.2 Muu reguleeritud õhuruum Kohustusliku raadioside alade (RMZ) ja kohustusliku transpondri alade (TMZ) üksikasjalik kirjeldus, sealhulgas: 1) RMZi/TMZi horisontaalsete piiride nimi ning geograafilised koordinaadid kraadides ja minutites; 2) vertikaalsed piirid lennutasanditena või jalgades; 3) tegevuse aeg; ning 4) märkused. Kui on kehtestatud muud liiki reguleeritud õhuruum, siis selle üksikasjalik kirjeldus ja õhuruumi klassifikatsioon. ENR 3. ATS-marsruudid ENR 3.1 Alumised ATS-marsruudid Alumiste ATS-marsruutide üksikasjalik kirjeldus, sealhulgas: 1) marsruudi tähis, teatava(te) segmendi/segmentide suhtes kohaldatava nõutava sidevõimekuse (RCP), navigatsiooninõude (-nõuete) ja/või nõutava seirevõimekuse (RSP) tähistus, nimed, koodtähised või koodnimed ning kõigi marsruuti määratlevate oluliste punktide, sealhulgas „kohustuslike“ või „nõudmisel“ ettekandepunktide geograafilised koordinaadid kraadides ja minutites ja sekundites; 2) trajektoorid või VOR-radiaalid lähima kraadini, geodeetiline kaugus lähima kilomeetrikümnendikuni või meremiilikümnendikuni iga järjestikuse määratud olulise punkti vahel ja VOR-radiaalide korral ümberlülituspunktide vahel; 3) ülemised ja alumised piirid või minimaalsed marsruudikõrgused, lähima suurima väärtuseni 50 m või 100 jalga, ja õhuruumi klassifikatsioon; 4) horisontaalsed piirid ja minimaalsed lubatud kõrgused takistuste kohal; 5) reisilennutasandi suund; 6) navigatsioonitäpsuse nõuded iga PBN- (RNAV- või RNP-) marsruudisegmendi puhul; ning 7) märkused, sealhulgas viide juhtimisüksusele, selle käitatavale kanalile ja asjakohasel juhul sisselogimisaadressile, SATVOICE-numbrile ja mis tahes navigatsiooni-, nõutava sidevõimekuse ja seirevõimekuse piirangutele. ENR 3.2 Ülemised ATS-marsruudid Ülemiste ATS-marsruutide üksikasjalik kirjeldus, sealhulgas: 1) marsruudi tähis, teatava(te) segmendi/segmentide suhtes kohaldatava nõutava sidevõimekuse (RCP), navigatsiooninõude (-nõuete) ja/või nõutava seirevõimekue (RSP) tähistus, nimed, koodtähised või koodnimed ning kõigi marsruuti määratlevate oluliste punktide, sealhulgas „kohustuslike“ või „nõudmisel“ ettekandepunktide geograafilised koordinaadid kraadides ja minutites ja sekundites; 2) trajektoorid või VOR-radiaalid lähima kraadini, geodeetiline kaugus lähima kilomeetrikümnendikuni või meremiilikümnendikuni iga järjestikuse määratud olulise punkti vahel ja VOR-radiaalide korral ümberlülituspunktide vahel; 3) ülemised ja alumised piirid ning õhuruumi klassifikatsioon; 4) horisontaalpiirid; 5) reisilennutasandi suund; 6) navigatsioonitäpsuse nõuded iga PBN- (RNAV- või RNP-) marsruudisegmendi puhul; ning 7) märkused, sealhulgas viide juhtimisüksusele, selle käitatavale kanalile ja asjakohasel juhul sisselogimisaadressile, SATVOICE-numbrile ja mis tahes navigatsiooni-, nõutava sidevõimekuse ja seirevõimekuse piirangutele. ENR 3.3 Piirkondliku navigatsiooni marsruudid PBN- (RNAV- ja RNP-) marsruutide üksikasjalik kirjeldus, sealhulgas: 1) marsruudi tähis, teatava(te) segmendi/segmentide suhtes kohaldatava(te) nõutava sidevõimekuse (RCP), navigatsiooninõude (-nõuete) ja/või nõutava seirevõimekuse (RSP) tähistus, nimed, koodtähised või koodnimed ning kõigi marsruuti määratlevate oluliste punktide, sealhulgas „kohustuslike“ või „nõudmisel“ ettekandepunktide geograafilised koordinaadid kraadides ja minutites ja sekundites; 2) piirkondliku navigatsiooni marsruuti kindlaks määravate teekonnapunktidega seoses vajaduse korral ka lisaks: a) viite-VORi/DME jaama tunnus; b) peiling lähima kraadini ja kaugus lähima kilomeetrikümnendikuni või lähima meremiilikümnendikuni viite-VORist/DMEst, kui sellega ei ole ühendatud teekonnapunkti; ning c) DME saateantenni kõrgustasand lähima 30 meetrini (100 jalani); 3) magnetpeiling lähima kraadini, kindlaksmääratud lõpp-punktide vaheline geodeetiline kaugus lähima kilomeetrikümnendikuni või meremiilikümnendikuni ning iga järjestikuse määratud olulise punkti vaheline kaugus; 4) ülemised ja alumised piirid ning õhuruumi klassifikatsioon; 5) reisilennutasandi suund; 6) navigatsioonitäpsuse nõuded iga PBN- (RNAV- või RNP-) marsruudisegmendi puhul ning 7) märkused, sealhulgas viide juhtimisüksusele, selle käitatavale kanalile ja asjakohasel juhul sisselogimisaadressile, SATVOICE-numbrile ja mis tahes navigatsiooni-, nõutava sidevõimekuse ja seirevõimekuse piirangutele. ENR 3.4 Kopterimarsruudid Kopterimarsruutide üksikasjalik kirjeldus, sealhulgas: 1) marsruudi tunnus, teatava(te) segmendi/segmentide suhtes kohaldatava nõutava sidevõimekuse (RCP), navigatsiooninõude (-nõuete) ja/või nõutava seirevõimekuse (RSP) tähistus, kõigi nimed, koodtähised või koodnimed ning kõigi marsruuti määratlevate oluliste punktide, sealhulgas „kohustuslike“ või „nõudmisel“ ettekandepunktide geograafilised koordinaadid kraadides, minutites ja sekundites; 2) trajektoorid või VOR-radiaalid lähima kraadini, geodeetiline kaugus lähima kilomeetrikümnendikuni või meremiilikümnendikuni iga järjestikuse määratud olulise punkti vahel ja VOR-radiaalide korral ümberlülituspunktide vahel; 3) ülemised ja alumised piirid ning õhuruumi klassifikatsioon; 4) minimaalsed lennukõrgused lähima suurima väärtuseni 50 m või 100 jalga; 5) navigatsioonitäpsuse nõuded iga PBN- (RNAV- või RNP-) marsruudisegmendi puhul ning 6) märkused, sealhulgas viide juhtimisüksusele, selle käitatavale kanalile ja asjakohasel juhul sisselogimisaadressile, SATVOICE-numbrile ja mis tahes navigatsiooni-, nõutava sidevõimekuse ja seirevõimekuse piirangutele. ENR 3.5 Muud marsruudid Nõutav on kirjeldada muid teatava(te)l ala(de)l kohustuslikke spetsiaalselt määratud marsruute. Vabalt valitavate marsruutidega õhuruumi (FRA) kui sellise teatava õhuruumi kirjeldus, kus kasutajad saavad vabalt planeerida otsemarsruute määratud sisenemispunkti ja määratud väljumispunkti vahel, sealhulgas teave otsemarsruudi kohta, otsemarsruutide teekonnapunktide kasutuspiirangud ning viide lennuplaanis (punkt 15). Kirjeldatakse ATC-lubade andmise eeltingimusi. ENR 3.6 Ootetsoon marsruudil Nõutav on kirjeldada marsruudil ootamise protseduure, sealhulgas: 1) ootamise tunnus (kui see on olemas) ja ootetähis (navigatsioonivahend) või teekonnapunkt koos geograafiliste koordinaatidega kraadides, minutites ja sekundites; 2) sisselennusuund; 3) protseduurpöörde suund; 4) suurim mõõteriistakiirus; 5) minimaalne ja maksimaalne ootamistasand; 6) väljalennu aeg/kaugus; ning 7) juhtimisüksuse tunnus ja käitatav sagedus. ENR 4. RAADIONAVIGATSIOONIVAHENDITE/-SÜSTEEMIDE ANDMED ENR 4.1 Raadionavigatsioonivahendid – lend marsruudil Marsruudil lendudele ettenähtud raadionavigatsiooni teenuseid osutavate jaamade tähestikuline loend jaamanimede kaupa, sealhulgas: 1) jaama nimi ja magnetdeklinatsioon lähima kraadini ning VORi puhul jaama deklinatsioon lähima kraadini, mida kasutatakse vahendi tehniliseks vastavusseviimiseks; 2) identifitseerimine; 3) iga elemendi sagedus/kanal; 4) töötunnid; 5) saateantenni asukoha geograafilised koordinaadid kraadides, minutites ja sekundites; 6) DME saateantenni kõrgustasand lähima 30 meetrini (100 jalani); ning 7) märkused. Kui vahendit käitav asutus on muu kui määratud asutus, osutatakse käitava asutuse nimi märkuste lahtris. Vahendi katvus näidatakse ära märkuste lahtris. ENR 4.2 Erinavigatsioonisüsteemid Erinavigatsioonisüsteemidega seotud jaamade kirjeldus, sealhulgas: 1) jaama või ahela nimi; 2) kättesaadava teenuse liik (põhisignaal, alamsignaal, värv); 3) sagedus (kanali number, impulsi põhisagedus, asjakohasel juhul kordumise sagedus); 4) töötunnid; 5) saatejaama asukoha geograafilised koordinaadid kraadides, minutites ja sekundites; ning 6) märkused. Kui vahendit käitav asutus on muu kui määratud asutus, osutatakse käitava asutuse nimi märkuste lahtris. Vahendi katvus näidatakse ära märkuste lahtris. ENR 4.3 Globaalne satelliitnavigatsioonisüsteem (GNSS) Marsruudil lendudele ettenähtud navigatsiooniteenust osutava globaalse satelliitnavigatsioonisüsteemi (GNSS) elementide tähestikuline loend elemendinimede kaupa ja kirjeldus, sealhulgas: 1) GNSSi elemendi nimi (GPS, GBAS, GLONASS, EGNOS, MSAS, WAAS jne); 2) asjakohasel juhul sagedus(ed); 3) nominaalse teenindusala ja katvusala geograafilised koordinaadid kraadides, minutites ja sekundites; ning 4) märkused. Kui vahendit käitav asutus on muu kui määratud asutus, osutatakse käitava asutuse nimi märkuste lahtris. ENR 4.4 Oluliste punktide nimekoodi tähised Olulistele punktidele asukohtades, mille puhul ei ole määratud raadionavigatsioonivahendite asukoht, antud nimekoodi tähiste (viietäheline hääldatav nimekood) tähestikuline loend, sealhulgas: 1) nimekoodi tähis; 2) asukohtade geograafilised koordinaadid kraadides, minutites ja sekundites; 3) viide ATS- või muudele asukohtadele, kus punkt asub; ning 4) märkused, sealhulgas vajaduse korral asukohtade täiendavad määratlused. ENR 4.5 Maapealsed navigatsioonituled – lend marsruudil Maapealsed tuled ja muud valgusmajakad, mis tähistavad geograafilisi asukohti, mis liikmesriik on olulisena välja valinud, sealhulgas: 1) linna nimi või majaka muu tunnus; 2) majaka liik ja valguse intensiivsus tuhandetes kandelates; 3) signaali omadused; 4) töötunnid; ning 5) märkused. ENR 5. NAVIGATSIOONIHOIATUSED ENR 5.1 Keelu-, piirangu- ja ohualad Keelu-, piirangu- ja ohualade kirjeldus, mida vajaduse korral täiendatakse graafilise esitusega, koos teabega nende kehtestamise ja aktiveerimise kohta, sealhulgas: 1) tunnus, nimi ja horisontaalsete piiride geograafilised koordinaadid kraadides, minutites ja sekundites, kui need asuvad lennujuhtimispiirkonnas/lähialas, ning kraadides ja minutites, kui need asuvad väljaspool lennujuhtimispiirkonda/-tsooni; 2) ülemised ja alumised piirid; ning 3) märkused, sealhulgas tegevuse aeg. Märkuste lahtris märgitakse ära piirangu liik või ohu iseloom ja sekkumise risk loata sisenemise korral. ENR 5.2 Sõjaliste õppuste ja treeningute alad ning õhukaitse tuvastusvöönd (ADIZ) Sõjaliste treeningute jaoks kehtestatud alade ja korrapäraste ajavahemike järel toimuvate õppuste ning kehtestatud õhukaitse tuvastusvööndi (ADIZ) kirjeldus, mida vajaduse korral täiendatakse graafilise esitusega, sealhulgas: 1) horisontaalsete piiride geograafilised koordinaadid kraadides, minutites ja sekundites, kui need asuvad lennujuhtimispiirkonnas/lähialas, ning kraadides ja minutites, kui need asuvad väljaspool lennujuhtimispiirkonda/-tsooni; 2) ülemised ja alumised piirid ning teadete aktiveerimise süsteem ja viisid koos tsiviillende ja kohaldatavaid ADIZ-protseduure puudutava teabega; ning 3) märkused, sealhulgas tegevuse aeg ning sekkumise risk ADIZisse loata sisenemise korral. ENR 5.3 Muu ohtliku iseloomuga tegevus ja muud võimalikud ohud ENR 5.3.1 Muu ohtliku iseloomuga tegevus Sellise tegevuse kirjeldus (vajaduse korral täiendatakse kaartidega), mis kujutab endast konkreetset või ilmset ohtu õhusõiduki käitamisele ja mis võib lennutegevust mõjutada, sealhulgas: 1) ala keskme geograafilised koordinaadid kraadides ja minutites ning mõju ulatus; 2) vertikaalpiirid; 3) nõustamismeetmed; 4) teabe andmise eest vastutav asutus; ning 5) märkused, sealhulgas tegevuse aeg. ENR 5.3.2 Muud võimalikud ohud Muude selliste võimalike ohtude kirjeldus (vajaduse korral täiendatakse kaartidega), mis võivad lennutegevust mõjutada (nt aktiivsed vulkaanid, tuumajaamad jne), sealhulgas: 1) võimaliku ohu asukoha geograafilised koordinaadid kraadides ja minutites; 2) vertikaalpiirid; 3) nõustamismeetmed; 4) teabe andmise eest vastutav asutus; ning 5) märkused. ENR 5.4 Aeronavigatsiooni takistused Alal 1 (kogu liikmesriigi territoorium) aeronavigatsiooni mõjutavate takistuste loend, sealhulgas: 1) takistuse tunnus või tähis; 2) takistuse liik; 3) takistuse asukoht, mis esitatakse geograafiliste koordinaatidena kraadides, minutites ja sekundites; 4) takistuse kõrgustasand ja kõrgus maapinnast kuni lähima meetri või jalani; 5) takistuse valgustuse liik ja värv (kui see on olemas); ning 6) vajaduse korral viide, et takistuste loend on saadaval elektrooniliselt, ning viide punktile GEN 3.1.6. ENR 5.5 Lennusport ja huvitegevus Intensiivse lennuspordi ja huvitegevuse lühikirjeldus (vajaduse korral täiendatakse graafilise esitusega) koos tingimustega, mille puhul nendega tegeletakse, sealhulgas: 1) horisontaalsete piiride tähistus ja geograafilised koordinaadid kraadides, minutites ja sekundites, kui need asuvad lennujuhtimispiirkonnas/lähialas, ning kraadides ja minutites, kui need asuvad väljaspool lennujuhtimispiirkonda/-tsooni; 2) vertikaalpiirid; 3) käitaja/kasutaja telefoninumber; ning 4) märkused, sealhulgas tegevuse aeg. ENR 5.6 Lindude ränne ja tundliku loomastikuga alad Lindude rändega seotud liikumiste kirjeldus (täiendatakse kaartidega, kui see on teostatav), sealhulgas rändemarsruudid ja alalised pesaalad ning tundliku loomastikuga alad. ENR 6. MARSRUUDIKAARDID Sellesse jaosse lisatakse ICAO marsruudikaart ja indekskaardid. 3. OSA – LENNUVÄLJAD (AD) Kui lennundusteabe kogumik koostatakse ja tehakse kättesaadavaks enam kui ühe köitena, millest igaühel on eraldi muudatuste ja lisade rakendus, lisatakse igale köitele eraldi eessõna, lennundusteabe kogumiku muudatuste register, lennundusteabe kogumiku lisade register, lennundusteabe kogumiku lehekülgede kontrollnimekiri ja jooksvate vahepealsete muudatuste loend. Kui lennundusteabe kogumik antakse välja ühe köitena, lisatakse igale sellele alajaole kommentaar „ei kohaldata“. AD 0.6 Osa 3 sisukord Jagude ja alajagude loend 3. osas – Lennuväljad (AD) (Aerodromes (AD)). AD 1. LENNUVÄLJAD/KOPTERIVÄLJAKUD – SISSEJUHATUS AD 1.1 Lennuvälja/kopteriväljaku kättesaadavus ja kasutustingimused AD 1.1.1 Üldtingimused Lennuväljade ja kopteriväljakute eest vastutava pädeva asutuse lühikirjeldus, sealhulgas: 1) üldtingimused, mille puhul on lennuväljad/kopteriväljakud ja vahendid kasutamiseks kättesaadavad; ning 2) deklaratsioon sätete kohta, millel teenused põhinevad, ja viide lennundusteabe kogumiku kohale, kus erinevused ICAOst on nende olemasolu korral loetletud. AD 1.1.2 Sõjaväe lennubaaside kasutamine Sõjaväe lennubaaside kasutamist käsitlevad eeskirjad ja protseduurid, kui need on olemas. AD 1.1.3 Piiratud nähtavuse protseduurid (LVP) Üldtingimused, mille puhul kohaldatakse II/III kategooria lähenemise suhtes lennuväljadel LVPd, kui need on olemas. AD 1.1.4 Lennuvälja käitamismiinimumid Liikmesriigi kohaldatavate lennuvälja käitamismiinimumide üksikasjad AD 1.1.5 Muu teave Vajaduse korral muu samalaadne teave. AD 1.2 Pääste- ja tuletõrjeteenistus (RFFS) ning lumeplaan AD 1.2.1 Pääste- ja tuletõrjeteenistus Avalikuks kasutuseks kättesaadavatel lennuväljadel/kopteriväljakutel pääste- ja tuletõrjeteenistuse loomist reguleerivate eeskirjade lühikirjeldus koos viitega liikmesriigi kehtestatud pääste- ja tuletõrjeteenistuse kategooriatele. AD 1.2.2 Lumeplaan Selliste avalikuks kasutuseks kättesaadavate lennuväljade/kopteriväljakute lumeplaani kaalutlused, kus tavajuhul võib sadada lund: 1) talvise hoolduse korraldus; 2) liiklusalade seire; 3) mõõtmismeetodid ja tehtud mõõtmised; 4) liiklusalade kasutatavuse säilitamiseks võetud meetmed; 5) teatamissüsteem ja -vahendid; 6) lennuraja sulgemise juhtumid; ning 7) teabe